|
ⵜⴰⴳⵔⵓⵎⵎⴰ ⵏ ⵜⵏⵇⵇⵉⵙⵉⵏ ⵜⵓⴳⵣⵉⵍⵉⵏ. ⴰⵡⵜⵉⵍ ⵓⵏⵥⵉⵥ. ⵉⴽⴽⴰ ⵜⵜ ⵉⵏⵏ ⴳ ⵎⴰⴷ ⵉⵣⵔⵉⵏ, ⵢⴰⵏ ⵡⴰⵡⵜⵉⵍ ⵎⵣⵣⵉⵏ ⵉⴳⴰⵏ ⵓⵎⵍⵉⵍ, ⵉⵟⵟⴰⴼ ⵢⴰⵜ ⵜⴰⴷⴷⴰⵔⵜ ⵎⵣⵣⵉⵏ ⵉⵍⵍⴰⵏ ⵅⴼ ⵓⵖⴰⵔⴰⵙ. ⵉⵙⵙⵓⵙⵎ ⵜ ⴱⴰⵀⵔⴰ ⴰⴷ ⵉⴳⴳⴰⵏ ⴷⴷⵓ ⵏ ⵉⵥⵏⵥⴰⵕⵏ ⵏ ⵜⴼⵓⴽⵜ, ⵜⴰⵎⴰ ⵏ ⵡⴰⵏⵓ ⵍⵍⵉ ⵢⴰⵥⵏ ⵉ ⵜⴳⵎⵎⵉ ⵏⵏⵙ, ⴰⵛⴽⵓ ⵉⵎⵢⴰⵔ ⴰ ⵉⵜⵜⵥⵥⵍ ⵜⴰⵎⴰ ⵏⵏⵙ, ⵉⵙⵙⴰⵖⴷ ⵉⵎⵣⴳⴰⵏ ⵏⵏⵙ ⴱⴰⵀⵔⴰ ⵖⵣⵣⵉⴼⵏⵉⵏ, ⴰⴼⴰⴷ ⴰⴷ ⵜⵏ ⵜⵙⵙⵔⵖ ⵜⴼⵓⴽⵜ. ⵉⵣⴷⵖ ⵡⴰⵡⵜⵉⵍ ⴳ ⵜⴰⴷⴷⴰⵔⵜ ⵏⵏⵙ ⴱⵍⴰ ⵜ ⵉⵣⵣⵉⵡⵣ ⵢⴰⵏ ⵓⵍⴰ ⵙⵉⵏ, ⵢⴰⴼ ⴰⵙⴳⵓⵏⴼⵓ ⵏⵏⵙ ⵜⴰⵎⴰ ⵏ ⵡⴰⵏⵓ, ⴰⵔ ⵉⵙⵙⵔⵖⴰ ⵜⵉⵅⵙⴰⵜⵉⵏ ⵏⵏⵙ ⴷⴷⵓ ⵏ ⵉⵥⵏⵥⴰⵕⵏ ⵏ ⵜⴼⵓⴽⵜ. ⵎⴰⵛⵛ ⵢⴰⵏ ⵡⴰⵙⵙ ⴳ ⵓⵙⵙⴰⵏ ⵏ ⵕⴱⴱⵉ, ⵉⴷⴷⴰ ⵡⴰⵡⵜⵉⵍ ⴰⴷ ⵉⵥⵥⵍ ⴷⴷⵓ ⵏ ⵡⴰⵏⵓ ⵣⵓⵏⴷ ⵖⵉⴽⵍⵍⵉ ⴱⴷⴷⴰ ⵉⵎⵢⴰⵔ ⴰⴷ ⵜ ⵉⵙⴽⴰⵔ, ⵙⵉⵖ ⵢⴰⵏⵏⴰⵢ ⵡⵓⵛⵛⵏ, ⵍⵍⵉ ⵉⴳⴰⵏ ⴰⵎⴰⴽⴰⵔ ⵏ ⵡⵓⵙⵓⵏ, ⴰⵔ ⵏⵏ ⵉⵜⵜⵖⴰⵡⴰⵍ ⴰⵏⵓ. ⵜⴽⴽⴰ ⵜⵔⴳⴰⴳⴰⵢⵜ ⴰⵡⵜⵉⵍ, ⵎⵎⵜⵏ ⴼⵍⵍⴰⵙ ⵉⴼⴰⴷⴷⵏ ⵏⵏⵙ, ⵉⵙⵙⵏ ⵉⵣⴷ ⵉⵙ ⵔⴰⴷ ⵜ ⵢⴰⵎⵥ ⵡⵓⵛⵛⵏ ⵓⵔⵜⴰ ⵉⵍⴽⵎ ⵜⴰⴷⴷⴰⵔⵜ ⵏⵏⵙ, ⵉⵙⵙⵏ ⵉⵙ ⵔⴰⴷ ⵜ ⵢⴰⵎⵥ ⵓⵔⵜⴰ ⵏⵏ ⵉⵇⵇⵏ ⵜⴰⴳⴳⵓⵔⵜ ⵏ ⵜⴳⵎⵎⵉ ⵏⵏⵙ. ⵉⵙⵙⵏ ⵡⴰⵡⵜⵉⵍ ⵎⴰⴷ ⵜ ⵉⴷ ⵉⵇⵇⴰⵏ ⵏⵏ, ⴰⵔ ⵉⵙⵡⵉⵏⴳⵉⵎ ⵎⴰ ⵔⴰ ⵉⵙⴽⴰⵔ ⴳ ⵜⵎⵓⴽⵔⵉⵙⵜ ⴰⴷ, ⴰⵛⴽⵓ ⵉⵙⵙⵏ ⵉⵖ ⵜ ⵢⵓⵎⵥ ⵡⵓⵛⵛⵏ, ⵓⵔ ⵏⵏ ⴷⴰⵔⵙ ⵢⵓⴼⵉ ⵎⴰ ⴷⴰⵙ ⵉⵜⵜⴰⴽⵯⵔ, ⵔⴰ ⴷ ⵜ ⵉⵙⴰⴽ ⴰⴼⵓⵙ. ⴰⵔ ⵉⵙⵡⵉⵏⴳⵉⵎ ⵡⴰⵡⵜⵉⵍ ⵎⴰ ⵔⴰ ⵉⵙⴽⴰⵔ, ⵙⵉⵖ ⵏⵉⵜ ⵉⵏⵏⴰ ⴷ ⵉⵅⴼ ⵏⵏⵙ: - « ⵜⵊⵍⴰ ⵏⵓⴼⴰ ⵜⵜ ». ⵙⵉⵖ ⴷ ⵏⵉⵜ ⴼⵍⵍⴰⵙ ⵉⴱⵉⴷⴷ ⵡⵓⵛⵛⵏ, ⵢⴰⵙⵉ ⵢⴰⵏ ⵓⴽⵓⵕⴰⵢ ⵉⵖⵣⵣⵉⴼⵏ, ⵢⵉⵏⵉ ⵉ ⵡⴰⵡⵜⵉⵍ: - « ⴰⵍⵍ ⵉⴼⴰⵙⵙⵏ ⵏⵏⴽ ⴷⵍⵃⵉⵏ, ⵜⵙⴼⴼⵓⵖⴷ ⴷ ⵎⴰⴷ ⵜⵃⴹⵉⴷ ⴳ ⵉⴱⵔⴷⴰⵏ ⵏⵏⴽ, ⵏⵖⴷ ⵔⴰⴷ ⵕⵥⵖ ⵉⵅⵙⴰⵏ ⵏⵏⴽ ⵙ ⵓⴽⵓⵕⴰⵢ ⴰⴷ ». ⵉⵙⴽⵔ ⵡⴰⵡⵜⵉⵍ ⴰⴳⴰⵢⵢⵓ ⴳ ⵓⵔ ⵍⵍⵉⵏ ⵉⵎⵣⴳⴰⵏ, ⵣⵓⵏⴷ ⴰⴽⴽⵯ ⵉⵖ ⴰⵙ ⵓⵔ ⵉⵙⵙⴼⵍⴷ, ⵉⵙⴽⵔ ⵣⵓⵏⴷ ⵉⵖ ⵜ ⵜⴰⵖ ⵜⴳⵓⴹⵉ, ⵉⵏⴽⵔ ⴰⵔ ⵉⴽⴽⴰⵜ ⵓⴷⵎ ⵏⵏⵙ ⴰⵔ ⵉⵜⵜⵉⵏⵉ: - « ⴰ ⵏⴽⴽⵉ ⴳ ⵜⵊⵕⴰ!, ⴰ ⵏⴽⴽⵉ ⴳ ⵜⵊⵕⴰ! ⵎⴰⵜⵜⴰ ⵜⴰⴳⴰⵜ ⴰⴷ ⴰⴷ ⵉⵢⵉ ⵢⵓⵜⵏ!! ⵊⵍⵉⵖ ⵙⵓⵍ ⴰⵇⵎⵇⵓⵎ ⵏ ⵡⵓⵔⵖ ⵍⵍⵉ ⴷⵉⴷⵉ ⵓⵙⵉⵖ ». ⴰⵔ ⴳⵉⵙ ⵉⵙⵎⵓⵇⵇⵓⵍ ⵡⵓⵛⵛⵏ, ⴰⴽⴽⵯⵉⵏ ⴷ ⵡⴰⵍⵍⵏ ⵏⵏⵙ, ⵢⴰⵎⵏ ⵜ, ⵉⵖⴰⵍ ⵉⵙ ⵉⴳⴰ ⵍⵃⴰⵍ ⵚⵚⴰⵃⵜ, ⵉⵏⵏⴰ ⴰⵙ ⵉⵍⵎⵎⴰ ⵡⵓⵛⵛⵏ: - « ⵎⴰⵏⵉⴽ?! ⵎⴰⵏⵉⴽ?! ⴰⵇⵎⵇⵓⵎ ⵏ ⵡⵓⵔⵖ! ⵎⴰⴷ ⴰⵡⴰ ⵜⵜⵉⵏⵉⴷ?! ». ⵉⵙⵙⵏ ⵉⵍⵎⵎⴰ ⵡⴰⵡⵜⵉⵍ ⵉⵙ ⵜ ⵢⵓⵎⵏ ⵡⵓⵛⵛⵏ, ⵉⵍⵓⵃ ⵉⵎⵣⴳⴰⵏ ⵏⵏⵙ ⵙ ⵡⴰⴽⴰⵍ, ⵜⴰⵎⵥ ⵜ ⵜⵃⴳⴳⴰⵕⵜ, ⵢⵉⵏⵉ ⵉ ⵡⵓⵛⵛⵏ: - « ⵉⵢⵢⵉⵀ ⴰ ⵓⵛⵛⵏ ⴰ ⴳⵯⵎⴰⵏⵓ, ⵉⴳⴰ ⵍⵃⴰⵍ ⴰⵇⵎⵇⵓⵎ ⵏ ⵡⵓⵔⵖ ⵉⵖⵍⴰⵏ, ⵜⴼⵍ ⵉⵢⵉ ⵜ ⵉⴷ ⵜⴳⵍⵍⵉⵏⵜ ⵏ ⵊⴷⴷⴰ, ⵎⴰⵛⵛ ⵖⵉⵍⴰⴷ ⵉⵊⵍⴰ ⵉⵢⵉ, ⵎⴰⵜⵜⴰ ⵜⴰⵎⵓⴽⵔⵉⵙⵜ ⴰⴷ ⴰⵖ ⵍⵍⵉⵖ, ⴳⵉⵖ ⵙⵓⵍ ⴰⵎⵣⵍⵓⴹ, ⵉⴹⴹⵕ ⵉⵢⵉ ⵏⵏ ⵓⵇⵎⵇⵓⵎ ⴳ ⵡⴰⵏⵓ, ⵎⴰⵜⵜⴰ ⵡⴰⴷ ⴰ ⵔⴰ ⵉⵢⵉ ⵜ ⵉⴷ ⵢⴰⵙⵉ? ». ⵉⵙⵙⴼⵍⴷ ⵓⴽⴰⵏ ⵡⵓⵛⵛⵏ ⵎⴰⵙ ⵏⵏ ⵉⴹⵕ ⵓⵇⵎⵇⵓⵎ ⴳ ⵡⴰⵏⵓ, ⴰⴽⵯⵉⵏ ⴷ ⵡⴰⵍⵍⵏ ⵏⵏⵙ, ⵉⵙⴰⵇⵙⴰ ⴰⵡⵜⵉⵍ ⵉⵏⵏⴰ ⴰⵙ: - « ⵉⵙ ⵜⵃⵇⴰⵇⴷ ⵉⵙ ⵉⴳⴰ ⵓⵇⵎⵇⵓⵎ ⵏⵏⴽ ⵡⵉⵏ ⵡⵓⵔⵖ? ⵉⴳⴰ ⵓⵔⵖ ⴰⵃⵓⵕⵕⵉ? ». ⵜⴱⴱⵉ ⵜⴰⵙⴰ ⵏ ⵡⴰⵡⵜⵉⵍ, ⵢⵉⵏⵉ ⴰⵙ ⴷ: - « ⵡⴰⴽⴽ ⵡⴰⴽⴽ ⴰ ⴰⵢⴷⴰ ⵉⵏⵓ ⵍⵍⵉ ⵉⴷⴷⴰⵏ, ⴰⵇⵎⵇⵓⵎ ⵉⵏⵓ ⴳⵉⵙ 20 ⴽⵉⵍⵓ ⵏ ⵡⵓⵔⵖ ⴰⵃⵓⵕⵕⵉ, ⵜⵍⵍⴰ ⵏⵏ ⵖⵉⵍⴰⴷ ⴳ ⵡⴰⵍⵍⴰⵖ ⵏ ⵡⴰⵏⵓ, ⵓⵔ ⴷⴰⵔⵉ ⵎⴰⵏⵉ ⵙⵉⵙ ⵜⵜⴽⴽⴰⵖ ». ⴰⴽⵯⵉⵏ ⴷ ⴱⴰⵀⵔⴰ ⵡⴰⵍⵍⵏ ⵏ ⵡⵓⵛⵛⵏ, ⵉⵍⵀⵓ ⴰⵔ ⵉⵟⵟⵚⵚⴰ, ⵢⵉⵏⵉ ⵉ ⵡⴰⵡⵜⵉⵍ: - « ⴰⵎⴷⴷⴰⴽⴽⵯⵍ ⵉⵏⵓ ⵉⵄⵣⵣⴰⵏ, ⵀⴰ ⵏⵏ ⴰⵇⵎⵇⵓⵎ ⵓⵔ ⵙⵓⵍ ⵉⴳⵉ ⵡⵉⵏⴽ, ⵏⴽⴽⵉⵏ ⴰⵔ ⴰⴷ ⵜ ⵢⴰⵡⵉ, ⴰⵇⵎⵇⵓⵎ ⴰⴷ ⵡⵉⵏⵓ ⴰⵔ ⴰ ⵉⴳ ». ⵎⵇⴰⵔ ⵉⴳⴰ ⵡⵓⵛⵛⵏ ⴰⵎⴰⴽⴰⵔ ⵏ ⵡⵓⵙⵓⵏ, ⵎⴰⵛⵛ ⵉⴳⴰ ⴰⵖⵛⵉⵎ ⵓⵔ ⴱⴰⵀⵔⴰ ⵉⵟⵟⵉⴼ ⴰⵏⵍⵍⵉ, ⵖⴰⵢⴰ ⵏⵏ ⴰⴼ ⵉⴽⴽⵉⵙ ⵜⵉⵎⵍⵙⵉⵜ ⵏⵏⵙ, ⵃⵎⴰ ⴰⴷ ⵢⴰⵙⵙⵜⵡⴰ ⴰⴽⵓⴷ ⵏⵏⴰ ⵔⴰ ⵏⵏ ⵉⴳⴳⵯⵉⵣ ⴷ ⵡⴰⵏⵓ, ⵉⵙⵔⵙ ⴰⴽⵓⵕⴰⵢ ⵏⵏⵙ ⴳ ⵉⵎⵉ ⵏ ⵡⴰⵏⵓ, ⵉⵙⵎⵓⵇⵇⵍ ⵏⵏ ⵙ ⵎⵏⵉⴷ ⵍⵍⵉ ⴳ ⵉⵍⵍⴰ ⵡⴰⵡⵜⵉⵍ, ⵉⵏⵏⴰ ⴰⵙ ⴷ: - « ⵀⴰ ⵉⵢⵉ ⴳⴳⵯⵉⵣⵖ ⴰⴷ ⵙⵉⴳⴳⵍⵖ ⴰⵇⵎⵇⵓⵎ ». ⵉⴳⴳⵯⵣ ⵏⵏ ⵡⵓⵛⵛⵏ ⴷ ⵡⴰⴳⴰ, ⵉⵍⴽⵎ ⵓⴽⴰⵏ ⴰⵍⵍⴰⵖ ⵏⵏⵙ, ⴰⵔ ⴷ ⵉⵜⵜⵉⵏⵉ ⵉ ⵡⴰⵡⵜⵉⵍ ⵎⴰⵙ ⵉⵍⴽⵎ ⴰⵍⵍⴰⵖ ⵏ ⵡⴰⵏⵓ: - « ⴰⵡⵜⵉⵍ, ⵡⴰ ⴰⵡⵜⵉⵍ, ⵀⴰⵜⵉ ⵍⴽⵎⵖ ⴰⵍⵍⴰⵖ ⵏ ⵡⴰⵏⵓ, ⵎⴰⵏⵉ ⴳ ⵉⵍⵍⴰ ⵓⵇⵎⵇⵓⵎ ⵍⵍⵉ? ⵎⴰⵏ ⵜⴰⵙⴳⴰ ⴰⵖ ⴰⴽ ⵏⵏ ⵉⴹⵕ? ». ⵉⵎⵎⵓⵜ ⵡⴰⵡⵜⵉⵍ ⵙ ⵜⴰⴹⵚⴰ, ⵎⴰⵛⵛ ⵉⵃⴱⴰ ⵜⵜ ⵉⵏⵏ ⴷⴰⵔⵙ, ⵢⵉⵏⵉ ⵏⵏ ⵉ ⵡⵓⵛⵛⵏ: - « ⵛⴰⴱⴱⴰ ⴳ ⵜⵙⴳⴰ ⵜⴰⴼⴰⵙⵉⵜ ». ⵉⵛⴰⴱⴱⴰ ⵡⵓⵛⵛⵏ ⴳ ⵜⵙⴳⴰ ⵜⴰⴼⴰⵙⵉⵜ ⴰ ⵍⵍⵉⵖ ⵉⵕⵎⵉ, ⵢⵉⵏⵉ ⴷ ⵉ ⵡⴰⵡⵜⵉⵍ: - « ⵀⴰⵜⵉ ⴽⴽⵉⵖ ⴰⴽⴽⵯ ⵜⴰⵙⴳⴰ ⵜⴰⴼⴰⵙⵉⵜ, ⵎⴰⵛⵛ ⵓⵔ ⴳⵉⵙ ⵓⴼⵉⵖ ⵢⴰⵜ ». ⵢⴰⴳⴳⵯ ⵏⵏ ⵉⵍⵎⵎⴰ ⵡⴰⵡⵜⵉⵍ ⴷ ⵡⴰⵏⵓ, ⴰⵔ ⵉⵟⵟⵚⵚⴰ, ⵢⵉⵏⵉ ⵏⵏ ⵉ ⵡⵓⵛⵛⵏ: - « ⴰⵡⴰ ⵙⵎⵓⵇⵇⵍ ⵜⴰⵙⴳⴰ ⵜⴰⵥⵍⵎⴰⴹⵜ ». ⵉⵙⵍⵍⴰ ⴰⵙ ⵡⵓⵛⵛⵏ ⵍⵍⵉⵖ ⴰ ⵉⵟⵟⵚⵚⴰ, ⵜⵉⵔⵉ ⵀⵍⵍⵉ ⵜⴰⵙⴰ ⵏⵏⵙ ⴰⴷ ⵜⴱⴱⴰⵇⵇⵉ, ⵢⵉⵏⵉ ⵢⴰⵙ ⴷ ⴳ ⵡⴰⵍⵍⴰⵖ ⵏ ⵡⴰⵏⵓ: - « ⵀⴰ ⵏⵏ ⵓⵔ ⵓⴼⵉⵖ ⵢⴰⵜ ⴳ ⵜⵙⴳⴰ ⵢⴰⴷ ⵓⵍⴰ ⵏⵜⵜⴰⵜ, ⵎⴰⵛⵛ ⵉⵏⵉ ⵉⵢⵉ ⴽⴰ ⵎⴰⴷ ⴽ ⵉⵚⴰⵟⵟⵚⴰⵏ? ». ⵉⵎⵎⵓⵜ ⵡⴰⵡⵜⵉⵍ ⵙ ⵜⴰⴹⵚⴰ, ⵢⵉⵏⵉ ⴰⵙ ⴷ: - « ⵀⴰ ⵏⵏ ⵓⵔ ⵉⴳⵉ ⵜⴰⴹⵚⴰ ⴱⵍⴰ ⴽⵉⵢⵉ, ⴰ ⴰⵎⵄⴹⵓⵕ. ⵀⴰ ⵏⵏ ⵙⴽⵔⵖ ⵜⵜ ⴳⵉⴽ. ⵖⵉⴽⴰⴷ ⴰ ⵉⴳⴰⵏ ⵉ ⵓⵎⴰⴽⴰⵔ ⵣⵓⵏⴷ ⴽⵉⵢⵉ. ⴰⴷ ⴰⴽ ⵜⴳ ⵅⵜⴰ ⴷ ⴰⵏⵍⵍⵉ ⵅⴼ ⵜⵓⴽⴽⵕⴹⴰ ⵍⵍⵉ ⵜⵙⴰⵍⴰⴷ, ⴷ ⵉⵎⵣⴷⴰⵖⵏ ⵍⵍⵉ ⵜⵙⵔⴼⵓⴼⵓⵏⴷ, ⵓⵔ ⵙⴰⵔ ⴷ ⴽⵉⵢⵉⵏ, ⴰ ⵔⴰ ⵉⵜⵜⵓ ⴰⵢⵍⵍⵉ ⴰⴽ ⵙⴽⵔⵖ ⴰⵙⵙ ⴰⴷ. ⵀⴰ ⵏⵏ ⴽⵔⴰ ⵏ ⵓⵇⵎⵇⵓⵎ ⵓⵔ ⵉⵍⵍⵉ, ⵍⴰ ⵡⵉⵏ ⵡⵓⵔⵖ ⵓⵍⴰ ⵡⵉⵏ ⵡⵓⵣⵣⴰⵍ. ⵜⵓⵛⴽⵉⴷ ⴷ ⴰⴷ ⵉⵢⵉ ⵉⵎⵉⵍ ⵜⴰⴽⵔⴷ, ⴰⵡⴰ ⵀⴰ ⵏⵏ ⴽⵉⵢⵉⵏ ⴰⴷ ⵉⵜⵜⵢⴰⴽⴰⵔⵏ ⵖⵉⵍⴰⴷ, ⴰⵛⴽⵓ ⵔⴰⴷ ⴰⴽ ⴰⴽⴽⵯ ⴰⵡⵉⵖ ⵜⵉⵎⵍⵙⵉⵜ ⵏⵏⴽ ⵓⵍⴰ ⴰⴽⵓⵕⴰⵢ ⵏⵏⴽ ⵍⵍⵉ ⵙ ⴰⵖ ⵜⵥⵥⵎⴰⵡⴷ ⵖⴰⵢⴰⴷ ⵉⵣⵔⵉⵏ, ⵔⴰⴷ ⴽ ⴰⵊⵊⵉⵖ ⵣⵓⵏⴷ ⴰⴼⵓⵍⵍⵓⵙ ⵉⵔⵉⵢⵢⵛⵏ. ⵙ ⵜⵎⴰⵎⴽⵜ ⴰⴷ ⴰⵙ ⵉⵥⴹⴰⵕ ⵡⴰⵡⵜⵉⵍ ⵙ ⵍⵃⵉⵍⵜ, ⴰⴷ ⵉⴳ ⵜⵜⵎⵉ ⵉ ⵡⵓⵛⵛⵏ ⵍⵍⵉ ⴰⴽⴽⵯ ⵉⵙⵙⵉⵡⵉⴷⵏ ⵉⵎⵣⴷⴰⵖⵏ ⵏ ⵡⵓⵙⵓⵏ. ⵉⵣⵎ ⴱⵓ ⵡⴰⴷⵉⵙ ⴰⵅⴰⵜⴰⵔ. ⵢⴰⵖ ⵍⴰⵥ ⵢⴰⵏ ⵉⵣⵎ ⴰⵎⵍⴰⵥⵥⵓ, ⵉⴼⴼⵖ ⴰⵔ ⵉⵜⵜⵍⵍⵉ ⴳ ⵜⴰⴳⴰⵏⵜ ⵙ ⵎⴰⴷ ⵉⵛⵜⵜⴰ, ⴰⵛⴽⵓ ⵉⵏⵖⴰ ⵜ ⵍⴰⵥ, ⵢⴰⴼ ⵏⵏ ⵢⴰⵏ ⵡⴰⵡⵜⵉⵍ ⵉⵥⵥⵍ ⵓⴽⴰⵏ ⴳ ⴷⴷⵓ ⵏ ⵢⴰⵜ ⵜⴰⴷⴷⴰⴳⵜ. ⵉⵙⵍⵃⵉⵍ ⴰⵔ ⵜ ⵉⵏⵏ ⵉⵜⵜⵖⴰⵡⴰⵍ, ⴰⵔ ⵉⵜⵜⵙⴽⴽⴰⵍ ⵉⵎⵉⴽ ⵙ ⵉⵎⵉⴽ, ⴰⵍⵍⵉⵖ ⵜ ⵉⵏⵏ ⵢⴰⵥ. ⵉⵙ ⵓⴽⴰⵏ ⵉⵔⴰ ⴰ ⵏⵏ ⴼⵍⵍⴰⵙ ⵢⴰⴽⵯⵉ ⴰⴷ ⵜ ⵢⴰⵎⵥ, ⵙⵉⵖ ⵏⵉⵜ ⵉⵥⵕⴰ ⵢⴰⵏ ⵡⵓⴷⴰⴷ ⴳ ⵜⴰⵎⴰ ⵏ ⵜⴰⴷⴷⴰⴳⵜ ⵍⵍⵉ ⴳ ⵉⵍⵍⴰ ⵡⴰⵡⵜⵉⵍ. ⵉⵙⵡⵉⵏⴳⵎ ⵉⵣⵎ ⴷ ⵉⵅⴼ ⵏⵏⵙ ⵉⵏⵏⴰ ⵏⵉⵜ: - « ⴰⵡⵜⵉⵍ ⴰⴷ ⵓⵔ ⴰⴷ ⵉⵢⵉ ⵉⴽⴽⵉⵙ ⵍⴰⵥ, ⵀⴰ ⵏⵏ ⵓⴷⴰⴷ ⴰⵏⵏ ⴰⵖ ⵉⵍⵍⴰ ⵓⴳⵙⵓⵎ ⵉⴳⴳⵓⵜⵏ ». ⵉⴽⴽⵙ ⵏⵉⵜ ⵉⵣⵎ ⴰⵡⵜⵉⵍ ⴳ ⵉⵅⴼ ⵏⵏⵙ, ⵉⵔⴰⵔ ⴰⵏⵍⵍⵉ ⵙ ⵡⵓⴷⴰⴷ ⴰⴼⴰⴷ ⴰⴷ ⵜ ⵢⴰⵎⵥ. ⵉⵇⵇⵍ ⵉⵍⵎⵎⴰ ⵉⵣⵎ ⴰ ⵍⵍⵉⵖ ⵜⵜ ⵢⵉⵡⵉ ⵡⵓⴷⴰⴷ ⴳ ⵜⵓⴳⴰ, ⵢⴰⵣⵣⵍ ⴷⵎⵏⵉⴷ ⴰⵔ ⵜ ⵉⵏⵏ ⵉⵜⵜⵖⴰⵡⴰⵍ, ⵃⵎⴰ ⴰⴷ ⵜ ⵢⴰⵎⵥ, ⵎⴰⵛⵛ ⵉⵙⵙⴼⵍⴷ ⴰⵙ ⵡⴰⵡⵜⵉⵍ ⵉⵏⴽⵔ ⴷ ⴳ ⵉⵟⵟⵚ ⵏⵏⵙ, ⵜⵉⵍⵉ ⵜⵖⵉⵢⵢⵉⵜ ⴳ ⵓⵥⵕⵓ, ⵢⴰⵣⵣⵍ ⵉⵍⵎⵎⴰ ⵡⴰⵡⵜⵉⵍ ⵙ ⵜⴰⴷⴷⴰⵔⵜ ⵏⵏⵙ, ⵉⵇⵇⵏ ⵜⵜ ⵉⴷ. ⵉⴼⴳⴳⴷ ⴷ ⵡⵓⴷⴰⴷ ⵉⴱⴱⵉ ⵢⴰⵜ ⵜⴰⵣⵣⵍⴰ ⵉⴳⴳⵓⵜⵏ, ⵉⵎⵎⴰⵖ ⵉⵣⵎ ⴰⴷ ⵜ ⵉⵍⴽⵎ, ⵎⴰⵛⵛ ⵉⴳⴳⴰⵎⵎⵉ ⴰⴷ ⵜ ⵉⵍⴽⵎ, ⵜⵙⵙⵕⵎⵉ ⵜ ⵜⴰⵣⵣⵍⴰ ⵉⴳⴳⵓⵜⵏ ⵍⵍⵉ ⵙ ⴰ ⵉⵜⵜⴰⵣⵣⴰⵍ ⵡⵓⴷⴰⴷ, ⵉⴳⴳⴰⵎⵉ ⴰⴷ ⵜ ⵢⴰⵎⵥ. ⵉⴱⴷⴷ ⵉⵍⵎⵎⴰ ⵉⵣⵎ, ⴰⵛⴽⵓ ⵉⵎⵉⴽ ⴰⴷ ⵉⴼⵉⵙⵙ ⵡⵓⵍ ⵏⵏⵙ ⵙ ⵜⵓⴳⴳⵜ ⵏ ⵜⴰⵣⵣⵍⴰ ⵍⵍⵉ ⵢⵓⵣⵣⵍ ⴰⴼⴰⴷ ⴰⴷ ⵢⴰⵎⵥ ⵓⴷⴰⴷ. ⴰⵍⵍⵉⵖ ⵉⵙⵓⵏⴼⴰ ⵉⵣⵎ, ⵢⵓⵔⵔⵉ ⵏⵏ ⵙ ⵖⵉⵍⵍⵉ ⴳ ⵉⴼⵍ ⴰⵡⵜⵉⵍ ⵍⵍⵉ ⵉⴳⵯⵏⵏ ⴳ ⴷⴷⵓ ⵜⴰⴷⴷⴰⴳⵜ, ⵉⵏⵏⴰ ⴷ ⵉⵅⴼ ⵏⵏⵙ: - « ⵢⵓⴼ ⵓⴽⴰⵏ ⴰⵡⵜⵉⵍ ⴰⵎⵢⴰ ». ⴰⵍⵍⵉⵖ ⵉⵍⴽⵎ ⴰⴷⵖⴰⵔ ⴰⵏⵏ ⵍⵍⵉ ⴳ ⵉⴼⵍ ⴰⵡⵜⵉⵍ, ⵓⵔ ⵜ ⵉⵏⵏ ⴳⵉⵙ ⵢⵓⴼⵉ. ⵉⵏⵏⴰ ⵏⵉⵜ ⴷ ⵉⵅⴼ ⵏⵏⵙ: - « ⴰⵢⴷⵉ ⵍⵍⵉ ⵉⵜⵜⴰⵎⵥⵏ ⵜⴰⵎⵎⵓⵔⵖⵉ, ⵖⵉⴽⴰⴷ ⴰⴷ ⴰⵙ ⵉⴳⴰⵏ, ⴼⵍⵖ ⵏⵉⵜ ⴰⵡⵜⵉⵍ ⵍⵍⵉ ⵉⵍⵍⴰⵏ ⴳⵔ ⵉⴼⴰⵙⵙⵏ ⵉⵏⵓ, ⴰⵔ ⵙⵉⴳⴳⵉⵍⵖ ⵎⴰⴷ ⵉⵢⵉ ⵓⵔ ⵉⵙⵉⴳⴳⵉⵍⵏ ». ⵖⵥⴰⵏⵏ ⵡⵉⵍⵍⵉ ⵣⵔⵉⵏⵉⵏ ⵍⵍⵉⵖ ⵏⵏⴰⵏ: « ⴰⴷ ⵓⵔ ⵜⵙⵙⴰⵖⴷ ⵉⵙⵍⵎⴰⵏ ⴳ ⵢⵉⵍⵍ ». ⵉⵣⵎ ⴷ ⵉⵏⵙⵉ ⴷ ⵜⴰⵔⵔⵢⴰⵍⵉⵏ ⵏ « ⴰⵢⵢ! ». ⵢⵉⵡⵉ ⴷ ⵉⵣⵎ; ⴰⵍⵍⵉⵖ ⵜⵎⵎⵓⴷⴷⴰ ⵜⵎⵖⴰⵔⵜ ⵏⵏⵙ ⵙ ⴷⴰⵔ ⴰⵢⵜ ⴷⴰⵔⵙ; ⵢⴰⵏ ⵉⵏⵙⵉ ⵎⵣⵣⵉⵏ ⴰⴼⴰⴷ ⴰⴷ ⵜ ⵉⵜⵜⵏⴰⵡⴰⵍ ⴷ ⴰⴷ ⴰⵙ ⵉⵙⵏⴰⵔⴰ ⵜⴰⴷⴷⴰⵔⵜ ⵏⵏⵙ. ⵉⴳⴰ ⵉⵏⵙⵉ ⴰⴷ ⵍⵍⵉ ⴷ ⵢⵉⵡⵉ ⵉⵣⵎ, ⵢⴰⵏ ⵓⵎⵓⴷⵔ ⵓⵔ ⵉⵙⴽⵉⵔⴽⵉⵙⵏ ⵅⴼ ⵢⴰⵏ, ⵓⵍⴰ ⴰⵔ ⵉⵟⵟⵏⴰⵥ ⵅⴼ ⵢⴰⵏ, ⴰⵛⴽⵓ ⵉⴳⴰ ⵢⴰⵜ ⵏⵏⵉⵢⵜ. ⵢⵉⵡⵉ ⵜ ⵉⴷ ⵉⵣⵎ ⴰⵛⴽⵓ ⵉⵥⵕⴰ ⴼⵍⵍⴰⵙ ⵜⵉⵎⵉⵜⴰⵔ ⵏ ⴽⵔⴰ ⵏ ⵓⴱⴰⵀⵍⴰⵍ, ⵉⵏⵏⴰ ⴰⵙ ⵉⵏⵏⴰ, ⵔⴰⴷ ⵜ ⵉⵙⴽⴰⵔ. ⵉⵔⴰ ⵉⵣⵎ ⴰⴷ ⵉⵟⵟⵏⴰⵥ ⴳ ⵉⵏⵙⵉ, ⵉⴼⴽ ⴰⵙ ⵙⵏⴰⵜ ⵜⴰⵔⵔⵢⴰⵍⵉⵏ, ⵉⵏⵏⴰ ⴰⵙ: - « ⵙⵉⵔ ⵙ ⵓⴳⴰⴷⴰⵣ, ⵜⴰⵡⵉⴷ ⴷ ⴰⴹⵉⵍ ⵙ ⵢⴰⵜ ⵜⴰⵔⵔⵢⴰⵍⵜ, ⵜⴰⵡⵉⴷ ⴷ « ⴰⵢⵢ » ⵙ ⵜⴰⵔⵔⵢⴰⵍⵜ ⵢⴰⴹⵏ ». ⵉⴼⵜⵓ ⵉⵏⵙⵉ ⵉⴳⵍⵍⵉⵏ ⵙ ⵓⴳⴰⴷⴰⵣ ⵉⵙⵖ ⴷ ⴰⴹⵉⵍ, ⵎⴰⵛⵛ ⵡⴰⵏⵏⴰ ⵉⵙⵇⵙⴰ ⴳ ⵉⵙⴱⴱⴰⴱⵏ ⵅⴼ ⴰⵢⵍⵍⵉ ⵎⵓ ⵜⵜⵉⵏⵉⵏ « ⴰⵢⵢ », ⴰⵔ ⴳⵉⵙ ⵉⵟⵟⵚⵚⴰ, ⵉⴳ ⵜ ⴷ ⵓⵏⴰⴼⴰⵍ. ⵉⴼⴳⴳⴷ ⴷ ⵉⵏⵙⵉ ⵉⵙⵙⵏ ⵉⵍⵎⵎⴰ ⵎⴰⵙ ⴰ ⴳⵉⵙ ⵉⵟⵟⵏⴰⵥ ⵉⵣⵎ, ⵉⵙⵡⵉⵏⴳⵎ ⵉⵍⵎⵎⴰ ⴷ ⵉⵅⴼ ⵏⵏⵙ ⵎⴰⵏⵉⴽ ⵙ ⵔⴰⴷ ⴰⵙ ⵉⵔⴰⵔ ⵜⴰⵟⵏⵏⴰⵥⵉⵜ ⴰⵏⵏ. ⵢⵓⵙⵉ ⴷ ⴰⴹⵉⵍ ⵍⵍⵉ ⴷ ⵉⵙⵖⴰ, ⵉⴳ ⵜ ⵉⵏⵏ ⴳ ⵉⵣⴷⴷⴰⵔ ⵏ ⵜⵙⵙⴽⴰⵔⵜ, ⵉⴷⴷⵓ ⵙ ⵢⴰⵜ ⵜⴰⴷⴷⴰⴳⵜ ⵏ ⵓⵣⴳⴳⵯⴰⵔ, ⵉⴳⵔⵓ ⴷ ⴳⵉⵙ ⵎⵏⵏⴰⵡ ⵉⵙⵏⵏⴰⵏⵏ, ⵉⵙⴼⵔⵓⵔⵉ ⵜⵏ ⴰⴽⴽⵯ ⵉⴳⴳⵉ ⵏ ⵡⴰⴹⵉⵍ ⵍⵍⵉ ⵉⴳⴰ ⴳ ⵜⵙⵙⴽⴰⵔⵜ. ⵍⵍⵉⵖ ⴷ ⵢⵓⵔⵔⵉ ⵙ ⵜⴳⵎⵎⵉ, ⵉⵏⵏⴰ ⴰⵙ ⵉⵣⵎ: - « ⵜⵉⵡⵉⴷ ⴷ ⴰⴽⴽⵯ ⵎⴰⴷ ⴰⴽ ⵏⵏⵉⵖ? ». ⵉⵏⵏⴰ ⴰⵙ ⵉⵏⵙⵉ: - « ⵉⵢⵢⵉⵀ ⴰ ⵎⴰⵙⵙ ⵉⵣⵎ, ⵀⴰ ⵏⵏ ⴽⵓⵍⵍⵓ ⵎⴰⴷ ⵜⴻⵜⵜⵔⴷ ⴳ ⵜⵙⵙⴽⴰⵔⵜ ». ⵉⴹⵕ ⵍⵄⵊⴱ ⵉ ⵢⵉⵣⵎ, ⵉⴷⴷⵓ ⴰⴷ ⵉⵥⵕ ⵎⴰⴷ ⵉⵍⵍⴰⵏ ⴳ ⵜⵙⵙⴽⴰⵔⵜ, ⵎⴰⵛⵛ ⵉⵙ ⵏⵏ ⵓⴽⴰⵏ ⵉⴳⴰ ⴰⴼⵓⵙ, ⵙⵉⵖ ⴰⵙ ⴷ ⵇⵇⵙⵏ ⵉⵙⵏⵏⴰⵏⵏ ⵍⵍⵉ ⵏⵏ ⴳⵉⵙ ⵉⴳⴰ ⵉⵏⵙⵉ, ⵉⴼⴼⵉ ⵏⵉⵜ ⵜⴰⵖⵢⵢⵉⵜ ⴰⵔ ⵉⵜⵜⵉⵏⵉ « ⴰⵢⵢ!!, ⴰⵢⵢ!!, ⴰⵢⵢ!! », ⵙⵉⵖ ⴰⵙ ⴷ ⵏⵉⵜ ⵉⵏⵏⴰ ⵉⵏⵙⵉ: - ⵀⴰ ⵏⵏ « ⴰⵢⵢ » ⵜⵓⴼⵉⴷ ⵜ, ⴰⵡⴰ ⵀⴰ ⵏⵏ ⴰⴹⵉⵍ ⴳ ⵉⵣⴷⴷⴰⵔ ⵏⵏⵙ. ⵜⵉⴳⵍⴷⵓⵏⵉⵏ ⵓⴹⵏⵏⵉⵏ. ⴰⵔ ⴰⴷⵍⵉ ⵜⵜⵉⵏⵉⵏ ⵎⴰⵙ ⵜⵜ ⵉⵏⵏ ⴽⴽⴰⵏⵜ ⴽⵕⴰⴹⵜ ⵜⴳⵍⴷⵓⵏⵉⵏ, ⵜⴰⵎⵣⵡⴰⵔⵓⵜ ⵉⵙⵎ ⴰⵙ ⵜⵉⵜⵔⵉⵜ, ⵜⵉⵙⵙ ⵙⵏⴰⵜ ⵉⵙⵎ ⴰⵙ ⵏⵓⵎⵉⴷⵢⴰ, ⵜⵉⵙⵙ ⴽⵕⴰⴹⵜ ⵉⵙⵎ ⴰⵙ ⵜⵓⴼⵉⵜⵔⵉ. ⵟⵟⴰⴼⵏⵜ ⵢⴰⵜ ⵜⵉⴷⴷⵉ ⴱⴰⵀⵔⴰ ⵉⴼⵓⵍⴽⵉⵏ ⴷ ⴽⵔⴰ ⵏ ⵓⴼⵓⵍⴽⵉ ⵉⵜⵜⴰⵡⵉⵏ ⴰⵏⵍⵍⵏ, ⴷⵓⵙⵏⵜ ⴱⴰⵀⵔⴰ, ⴰⵔ ⴱⴷⴷⴰ ⵜⵚⵚⴰⵏⵜ, ⴰⵔ ⴱⴰⵀⵔⴰ ⵜⵜⵉⵔⵉⵏⵜ ⴰⴷ ⵜⵜⵓⵔⴰⵔⵏⵜ. ⵉⴼⵊⵊⵉⵊ ⵓⴳⵍⵍⵉⴷ ⴷ ⵜⴳⵍⵍⵉⴷⵜ ⵍⵍⵉⵖ ⵟⵟⴰⴼⵏ ⴽⵕⴰⴹⵜ ⵜⵔⴱⴰⵜⵉⵏ ⴰⴷ ⴼⵓⵍⴽⵉⵏⵉⵏ ⴰⵛⴽⵓ ⵓⵔ ⵊⵊⵓ ⵓⴹⵏⵏⵜ. ⵎⴰⵛⵛ ⵢⴰⵏ ⵡⴰⵙⵙ, ⵉⴼⴼⵓ ⴷ ⵍⵃⴰⵍ ⵜⵉⴳⵍⴷⵓⵏⵉⵏ ⴰⴷ ⵀⵔⵛⵏⵜ ⵙ ⵢⴰⵜ ⵜⴽⵍⵉⵜ, ⴱⵍⴰ ⵉⵙⵙⵏ ⵢⴰⵏ ⴰⵎⵏⵜⵉⵍ ⵏ ⵜⵎⴰⴹⵓⵏⵜ ⵏⵏⵙⵏⵜ. ⴰⵔ ⴰⴷⵍⵍⵉ ⵜⵜⵎⵓⵔⵔⵉ ⵜⵉⵜⵔⵉⵜ; ⵍⵍⵉ ⵉⴳⴰⵏ ⵜⴰⵎⵇⵇⵔⴰⵏⵜ ⵏ ⵜⴳⵍⴷⵓⵏⵉⵏ; ⴳ ⵜⵓⵔⵜⵉⵜ ⵏ ⵜⴳⴰⴷⵉⵔⵜ, ⵉⵎⵉⵍ ⵉⴱⵔⵉ ⵜⵜ ⵓⵙⵏⵏⴰⵏ ⵏ ⴽⵔⴰ ⵏ ⵓⵊⴷⴷⵉⴳ ⴳ ⵉⴳⵏⵣⵉ ⵏⵏⵙ, ⵜⴹⵕ ⵏⵉⵜ ⵜⴳⵍⴷⵓⵏⵜ, ⵢⵓⴼⴼ ⵉⵍⵎⵎⴰ ⵉⴳⵏⵣⵉ ⵏⵏⵙ, ⵎⴰⵛ ⵉⵟⴱⵉⴱⵏ ⵎⵇⵇⴰⵔ ⴰⵙ ⵙⵊⵊⵉⵏ ⴰⴱⵓⵊⵊ ⴰⵏⵏ, ⵎⴰⵛⵛ ⵜⴰⴳⵍⴷⵓⵏⵜ ⵜⵓⴹⵏ ⴱⴷⴷⴰ, ⵡⴰⵅⵅⴰ ⴰⵙ ⵉⵊⵊⵉ ⵉⴳⵏⵣⵉ ⵏⵏⵙ. ⵢⴰⵏ ⵡⴰⵙⵙ ⵢⴰⴹⵏⵉⵏ ⵜⵏⴽⵔ ⴷ ⵜⴳⵍⴷⵓⵏⵜ ⵜⵉⵙⵙ ⵙⵏⴰⵜ, ⵍⵍⵉ ⵉⴳⴰⵏ ⵏⵓⵎⵉⴷⵢⴰ, ⵜⴰⴼ ⴷ ⵢⴰⵏ ⵓⴱⵔⵔⴰⵢ ⵎⵇⵇⵓⵔⵏ ⴳ ⵉⴳⴳⵉ ⵏ ⵜⵖⵕⵓⴹⵜ ⵏⵏⵙ, ⵍⵍⵉⵖ ⵙⵉⴳⴳⵍⵏ ⴰⵎⵏⵜⵉⵍ ⵏ ⵜⵎⴰⴹⵓⵏⵜ ⴰⵏⵏ, ⴰⴼⵏ ⵏⵏ ⵎⴰⵙ ⵜⵍⵍⴰ ⵢⴰⵜ ⵜⵢⵔⵔⵉⵙⵜ ⴳ ⵜⵎⵍⵙⵉⵜ ⵏⵏⵙ, ⵏⵜⵜⴰⵜ ⴰⴷ ⴰⵙ ⵉⵙⴽⵔⵏ ⵎⴰⵢⴰ ⵏⵏ. ⵎⵇⵇⴰⵔ ⵥⴹⴰⵕⵏ ⵉⵟⴱⵉⴱⵏ ⴰⴷ ⵙⵊⵊⵉⵏ ⵜⴰⵎⴰⴹⵓⵏⵜ ⵏⵏⵙ, ⵎⴰⵛⵛ ⵜⴰⴳⵍⴷⵓⵏⵜ ⵏⵓⵎⵉⴷⵢⴰ ⴰⵡⴷ ⵏⵜⵜⴰⵜ ⵜⵓⴹⵏ ⵓⴽⴰⵏ ⵙⵓⵍ. ⴰⴽⵓⴷ ⴰⵏⵏ ⴰⴷ ⵉⵔⴰ ⵓⴳⵍⵍⵉⴷ ⴷ ⵜⴳⵍⵍⵉⴷⵜ ⴰⴷ ⵙⴽⵔⵏ ⵢⴰⵏ ⵓⴼⵏⵉⵇ ⵏ ⵊⵊⴰⵊ ⴰⴼⴰⴷ ⴰⴷ ⴳⵉⵙ ⵜⵜⴳⴳⴰⵏ ⵜⴰⴳⵍⴷⵓⵏⵜ ⵍⵍⵉ ⵎⵥⵥⵉⵏ ⵜⵓⴼⵉⵜⵔⵉ, ⵍⵍⵉ ⴱⴰⵀⵔⴰ ⴳⵉⵙⵏ ⵉⴼⵓⵍⴽⵉⵏ ⴰⵛⴽⵓ ⴽⵚⵓⴹⵏ ⵙⵔⵙ. ⵣⵔⵉⵏ ⵢⴰⵏ ⵎⵏⵏⴰⵡ ⵓⵙⵙⴰⵏ ⴷⵔⵓⵙⵏⵉⵏ, ⵙⴽⵔⵏ ⵉⵎⵙⴷⴰⴳⵏ ⴳ ⵜⵎⵚⵕⵉⵜ ⴱⴰⵀⵔⴰ ⵎⵇⵇⵓⵕⵏ ⴳ ⵜⴳⴰⴷⵉⵔⵜ ⵢⴰⵏ ⵓⴼⵏⵉⵇ ⴱⴰⵀⵔⴰ ⵎⵇⵇⵓⵕⵏ, ⵉⵖⵔⴱⴰⵏ ⵏⵏⵙ ⴷ ⵜⴷⵓⵍⵉ ⵏⵏⵙ ⵜⵜⵓⵙⴽⴰⵔⵏ ⴰⴽⴽⵯ ⴳ ⵊⵊⴰⵊ. ⵜⴷⴷⵔ ⵉⵍⵎⵎⴰ ⴳⵉⵙ ⵜⴳⵍⴷⵓⵏⵜ, ⵓⵔ ⴰ ⵜⵜ ⴰⴽⴽⵯ ⵜⵜⴰⵊⵊⴰⵏ ⴰⴷ ⴷ ⵜⴼⴼⵖ, ⵢⵓⴳⵣ ⵏⵏ ⵓⴳⵍⵍⵉⴷ ⴷ ⵜⴳⵍⵍⵉⴷⵜ ⵉⵙ ⵔⴰⴷ ⵜⵜ ⵓⵔ ⵉⵍⴽⵉⵎ ⵎⴰⴷ ⵉⵀⵔⵛⵏ ⵙ ⵜⵎⴰⵎⴽⵜ ⴰⵏⵏ, ⴷ ⵎⴰⵙ ⵔⴰⴷ ⵓⵔ ⵜⵓⴹⵏ ⵣⵓⵏⴷ ⵉⵙⵜⵜⵎⴰⵙ. ⵎⴰⵛⵛ ⵢⴰⵏ ⵡⴰⵙⵙ ⵜⴽⵛⵎ ⵢⴰⵜ ⵜⴱⴰⵅⵅⵓⵜ ⴱⴰⵀⵔⴰ ⵎⵥⵥⵉⵏ ⵙ ⵓⴼⵏⵉⵇ ⵍⵍⵉ, ⵜⴰⵡⵉ ⴷ ⴰⴷⵅⵛⴰⵎ ⵉ ⵜⴳⵍⴷⵓⵏⵜ ⵙ ⵜⴼⵔⴰⵡⵉⵏ ⵏⵏⵙ. ⵎⵇⵇⴰⵔ ⵥⴹⴰⵕⵏ ⵉⵟⴱⵉⴱⵏ ⴰⴷ ⴰⵙ ⵙⵊⵊⵉⵏ ⴰⴷⵅⵛⴰⵎ ⴰⵏⵏ, ⵎⴰⵛⵛ ⵜⴰⴳⵍⴷⵓⵏⵜ ⵜⵖⴰⵎⴰ ⵜⵓⴹⵏ ⴱⴷⴷⴰ. ⵙⴳ ⴰⴽⵓⴷ ⴰⵏⵏ ⴰⵔ ⴰⵙⵙⴰ, ⵓⵔ ⵙⵓⵍ ⵉⵙⵙⵏ ⵓⴳⵍⵍⵉⴷ ⴷ ⵜⴳⵍⵍⵉⴷⵜ ⵎⴰⴷ ⵢⵓⴹⵏⵏ ⴳ ⵉⵙⵜⵉⵙ ⵓⴳⴳⴰⵔ ⵏ ⵜⴰⵢⵢⴰⴹ. ⵖⵥⴰⵏⵏ ⵡⵉⴷ ⵣⵔⵉⵏⵉⵏ ⵍⵍⵉⵖ ⵏⵏⴰⵏ: - « ⵜⴰⴷⵓⵙⵉ ⴰ ⵉⴳⴰⵏ ⴰⴼⴳⴰⵏ ». ⵜⵉⵎⵉⵥⵉⴹⵉⵏ ⴷ ⵡⴰⵅⵙ ⴰⵎⴰⴹⵓⵏ. ⵉⴽⴽⴰ ⵜⵜ ⵉⵏⵏ ⴳ ⵎⴰⴷ ⵉⵣⵔⵉⵏ, ⵢⴰⵏ ⵓⵎⴽⵔⴰⵣ ⵜⵍⵍⴰ ⴳⵉⵙ ⵜⴼⴹⵓⵍⵉⵜ ⴰⴷ ⵉⵥⵕ ⴰⴳⵍⵍⵉⴷ ⵏ ⵜⵎⴰⵣⵉⵔⵜ, ⴰⵛⴽⵓ ⵉⵖⴰⵍ ⵉⵙ ⵜ ⵏⴰⵃⵢⴰ ⵅⴼ ⵎⵉⴷⴷⵏ ⵢⴰⴹⵏ. ⵍⵍⵉⵖ ⵉⵙⴰⵍⴰ ⵓⵎⴽⵔⴰⵣ ⵜⴰⵡⵓⵔⵉ ⵏⵏⵙ, ⵉⵜⵜⵔ ⵉ ⴱⴰⴱ ⵏ ⵉⴳⵔ ⴰⴷ ⴰⵙ ⵉⴼⴽ ⵜⵉⵖⵔⴰⴷ ⵏⵏⵙ, ⴰⴼⴰⴷ ⴰⴷ ⴷ ⵉⴽⴽⵙ ⵢⴰⵏ ⵡⴰⵅⵙ ⵢⵓⴹⵏ ⵜ ⵎⵏⵛⴽⴽ ⴰⵢⴰ. ⴰⵔ ⵉⵙⵡⵉⵏⴳⵉⵎ ⵓⵎⴽⵔⴰⵣ ⴷ ⵉⵅⴼ ⵏⵏⵙ, ⴰⵔ ⵉⵜⵜⵉⵏⵉ: - « ⵖⵉⵍⴰ ⵢⴰⵖ ⵉⵢⵉ ⴷ ⵙ ⵡⴰⵅⵙ ⵉⵏⵓ, ⴰⴷ ⴷⴷⵓⵖ ⴰⴷ ⵜ ⵉⴷ ⴽⴽⵉⵙⵖ, ⵎⴰⵛⵛ ⵉⵇⵇⴰⵏ ⴷ ⵣⵡⴰⵔ ⴰⴷ ⵎⵎⵓⴷⴷⵓⵖ ⴰⴷ ⵥⵕⵖ ⵎⴰⵏⵉⴽ ⴰⴷ ⵉⴳⴰ ⵓⴳⵍⵍⵉⴷ, ⵓⵔⵜⴰ ⵛⵛⵉⵖ ⵉⴷⵔⵉⵎⵏ ⴰⴷ ⵍⵍⵉ ⴷⴰⵔⵉ ⵍⵍⴰⵏⵉⵏ ». ⵉⵣⵣⵡⴰⵔ ⴷ ⵓⵎⴽⵔⴰⵣ ⵜⴰⴼⴹⵓⵍⵉⵜ ⵏⵏⵙ ⵅⴼ ⵡⴰⵅⵙ ⵍⵍⵉ ⵢⵓⴹⵏ, ⴰⵔ ⵉⴼⵜⵜⵓ ⴰⵔ ⵉⵜⵜⵉⵏⵉ ⴷ ⵉⵅⴼ ⵏⵏⵙ: - « ⵎⴰ ⵉⵙⵙⵏⵏ ⵎⴰⵏⵉⴽ ⴰⴷ ⵉⴳⴰ ⵓⴳⵍⵍⵉⴷ?! » ⵉⴱⴱⵉ ⵉⵍⵎⵎⴰ ⵓⵎⴽⵔⴰⵣ ⴰⵡⴰⵍ ⴷ ⵉⵅⴼ ⵏⵏⵙ ⴰⴷ ⵉⵎⵎⵓⴷⴷⴰ ⵙ ⵜⴳⴰⴷⵉⵔⵜ ⵏ ⵓⴳⵍⵍⵉⴷ, ⴰⴼⴰⴷ ⴰⴷ ⵉⵥⵕ ⵎⴰⵏⵉⴽ ⵉⴳⴰ. ⵉⵎⵎⵓⴷⴷⴰ ⵓⵎⴽⵔⴰⵣ ⵍⵍⵉ, ⴰⴼⴰⴷ ⴰⴷ ⵉⵥⵕ ⴰⴳⵍⵍⵉⴷ ⵏ ⵜⵎⴰⵣⵉⵔⵜ ⵖⵉⴽⵍⵍⵉ ⵙ ⵏⴻⵏⵏⴰ, ⵎⴰⵛⵛ ⵓⵔ ⵏⵏ ⵉⵍⴽⵎ ⵜⴰⴳⴰⴷⵉⵔⵜ ⴰ ⵍⵍⵉⵖ ⴰⴽⴽⵯ ⵉⵛⵛⴰ ⵉⴷⵔⵉⵎⵏ ⵍⵍⵉ ⴷⴰⵔⵙ ⵍⵍⴰⵏⵉⵏ. ⵉⴳⴰⵡⵔ ⴳ ⵜⴰⵎⴰ ⵏ ⵜⴳⴰⴷⵉⵔⵜ ⴰⴷ ⵉⵙⵓⵏⴼⵓ, ⵙ ⵉⵖ ⴷ ⵏⵉⵜ ⵉⴼⴼⴰⵖ ⵓⴳⵍⵍⵉⴷ ⴰⴷ ⴷ ⵉⵎⵎⵓⵔⵔⵉ ⴳ ⵜⴳⵍⴷⵉⵜ ⵏⵏⵙ. ⵍⵍⵉⵖ ⵜ ⵉⵥⵕⴰ, ⵉⵔⵡⴰⵙ ⴰⵙ ⴰⴽⴽⵯ ⵎⵉⴷⴷⵏ, ⵜⴼⴼⵓⵖ ⵜ ⵉⵍⵎⵎⴰ ⵜⵓⵔⴷⴰ, ⵉⵙⵙⵏ ⵉⵙ ⵉⴳⴰ ⵓⴳⵍⵍⵉⴷ ⵣⵓⵏⴷ ⴰⴽⴽⵯ ⵎⴷⴷⵏ, ⵉⵏⵏⴰ ⴷ ⵉⵅⴼ ⵏⵏⵙ: - « ⵛⵛⵉⵖ ⴰⴽⴽⵯ ⴰⵢⵍⵍⵉ ⵟⵟⴰⴼⵖ ⴰⴼⴰⴷ ⴰⴷ ⵥⵕⵖ ⵢⴰⵏ ⵓⵔⴳⴰⵣ ⵣⵓⵏⴷ ⴰⴽⴽⵯ ⵉⵔⴳⴰⵣⵏ, ⵜⵖⴰⵎⴰ ⵉⵢⵉ ⴷ ⵖⴰⵔ ⵢⴰⵜ ⵜⴰⵔⵔⵢⴰⵍⵜ ». ⵍⵍⵉⵖ ⵉⵔⴰ ⵓⵎⴽⵔⴰⵣ ⴰⴷ ⴷ ⵢⵓⵔⵔⵉ ⵙ ⵡⵓⵙⵓⵏ ⵏⵏⵙ, ⵉⵏⴽⵔ ⴷ ⴼⵍⵍⴰⵙ ⵡⴰⵅⵙ ⵏⵏⵙ, ⴰⵔ ⵜ ⴱⴰⵀⵔⴰ ⵉⵜⵜⵉⴹⵉⵏ, ⵉⴳⴰⵡⵔ ⵉⵎⵉⴽ ⴰⴷ ⵉⵙⵓⵏⴼⵓ, ⵙ ⵉⵖ ⵜ ⵢⴰⵖ ⵍⴰⵥ, ⵉⵎⵓⵏ ⴰⵙ ⵡⴰⵟⵟⴰⵏ ⵏ ⵡⴰⵅⵙ ⴷ ⵍⴰⵥ, ⵉⵏⵏⴰ ⵏⵉⵜ ⴷ ⵉⵅⴼ ⵏⵏⵙ: - « ⴰⵔ ⴰⴷⵍⵉ ⵜⵜⵉⵏⵉⵏ: ⵜⴼⵓⵍⴽⵉ ⴱⴰⵀⵔⴰ ⵅⴰⵍⵜⵉ ⵜⵎⵎⵔⵣ ⴰⵙ ⵜⴰⵍⵍⵓⵏⵜ, ⵓⵔ ⴷ ⵏⴽⴽⵉ ⵙ ⵡⴰⵅⵙ, ⵓⵔ ⴷ ⵏⴽⴽⵉ ⵙ ⵍⴰⵥ ». ⵓⵔ ⵙⵓⵍ ⵉⵙⵙⵏ ⵓⵎⴽⵔⴰⵣ ⵎⴰ ⵔⴰ ⵉⵙⴽⴰⵔ, ⵉⵙ ⴰ ⴽⴰ ⵙⵓⵍ ⵉⵙⵡⵉⵏⴳⵉⵎ ⴷ ⵉⵅⴼ ⵏⵏⵙ, ⴰⵔ ⵉⵜⵜⵉⵏⵉ: - « ⵉⵖ ⴷ ⴽⴽⵉⵙⵖ ⴰⵅⵙ ⵙ ⵜⴰⵔⵔⵢⴰⵍⵜ ⴰⴷ ⵍⵍⵉ ⴷⴰⵔⵉ ⵉⵍⵍⴰⵏ, ⵔⴰⴷ ⵖⴰⵎⴰⵖ ⵙ ⵍⴰⵥ, ⵉⵖ ⵙⵉⵙ ⵙⵖⵉⵖ ⵎⴰⴷ ⵛⵜⵜⴰⵖ, ⵔⴰⴷ ⵉⵢⵉ ⵉⵣⵣⵉⵡⵉⵣ ⵡⴰⵛⵛ ⴰⴷ ⵏ ⵓⵅⵙⴰⵏ ». ⴰⵔ ⵉⴼⵜⵜⵓ ⵓⵎⴽⵔⴰⵣ ⴰⵔ ⵉⵜⵜⵅⵎⵎⵉⵎ ⴳ ⵜⵎⵓⴽⵔⵉⵙⵜ ⵍⵍⵉ ⴳ ⵉⵍⵍⴰ, ⵍⵍⵉⵖ ⴷ ⵢⵓⴼⴰ ⵉⵅⴼ ⵏⵏⵙ ⵎⵏⵉⴷ ⵏ ⵢⴰⵜ ⵜⵃⴰⵏⵓⵜ ⵏ ⵜⵎⵉⵥⵉⴹⵉⵏ, ⴰⴽⵯⵉⵏ ⴷ ⵡⴰⵍⵍⵏ ⵏⵏⵙ ⴳ ⴽⵔⴰ ⵉⴳⴰⵏ ⴰⵏⴰⵡ ⵏ ⵜⵎⵉⵥⵉⴹⵉⵏ ⵍⵍⵉ ⵍⵍⴰⵏⵉⵏ ⴳ ⵜⵃⴰⵏⵓⵜ ⴰⵏⵏ. ⵣⵔⵉⵏ ⵢⴰⵏ ⵙⵉⵏ ⵉⵙⵔⴷⴰⵙⵏ ⵏ ⵓⴳⵍⵍⵉⴷ ⵜⴰⵎⴰ ⵏ ⵓⵎⴽⵔⴰⵣ, ⵥⵕⵉⵏ ⵜ ⵖⴰⵔ ⵢⵓⴳⵍ ⴰⵍⵍⵏ ⵏⵏⵙ ⴳ ⵜⵎⵉⵥⵉⴹⵉⵏ, ⵉⵕⵥⵎ ⵉ ⵓⵍⴰⴷⴷⴰ, ⵙⵇⵙⴰⵏ ⵜ ⵉⵍⵎⵎⴰ, ⴰⵔ ⴳⵉⵙ ⴹⴹⵚⵚⴰⵏ, ⵉⵏⵉⵏ ⴰⵙ: - « ⵎⵏⵛⴽ ⵏ ⵜⵎⵉⵥⵉⴹⵉⵏ ⴰ ⵎⵓ ⵜⵥⴹⴰⵕⴷ ⴰⴷ ⵜⵏⵜ ⵜⵛⵛⴷ ⵙ ⵢⴰⵜ ⵜⴽⵍⵉⵜ? ». ⵉⵔⴰⵔ ⴰⵙⵏ ⴷ ⴰⵡⴰⵍ, ⵉⵏⵏⴰ ⴰⵙⵏ: - « ⵙ ⵍⴰⵥ ⴰⴷ ⵍⵍⵉ ⴳⵉⴳⵉ ⵉⵍⵍⴰⵏ, ⵥⴹⴰⵕⵖ ⴰⴷ ⵛⵛⵖ 500 ⵏ ⵜⵎⵉⵥⵉⴹⵉⵏ » ⵏⵏⴰⵏ ⴰⵙ ⴷ: - « 500 ⵏ ⵜⵎⵉⵥⵉⴹⵉⵏ!! ⴰⵔ ⴳⵉⴳⵏⵖ ⵜⵏⴰⵥⴷ ⴰ ⴰⵔⴳⴰⵣ, ⵀⴰ ⵏⵏ ⵓⵔ ⴰⴷ ⴰⵙ ⵜⵉⵥⴹⵉⵕⴷ ». ⵉⵏⵏⴰ ⴰⵙⵏ ⴷ: - « 500 ⵏ ⵜⵎⵉⵥⵉⴹⵉⵏ ⵓⵔ ⴷⴰⵔⵉ ⴳⵉⵏⵜ ⵢⴰⵜ, ⵏⴽⴽⵉ ⵥⴹⴰⵕⵖ ⴰⴷ ⵛⵛⵖ 1000 ⵏ ⵜⵎⵉⵥⵉⴹⵉⵏ ⵓⵔ ⴷ ⵖⴰⵙ 500? » ⵏⵏⴰⵏ ⴰⵙ ⴷ ⵏⵉⵜ: « ⵔⴰⴷ ⴰⴽ ⵏⵙⵖ 1000 ⵏ ⵜⵎⵉⵥⵉⴹⵉⵏ ⴰⴷ ⵜⵏⵜ ⵜⵛⵛⴷ, ⵎⴰⵛⵛ ⵉⵖ ⵜⵏⵜ ⵓⵔ ⵜⵛⵛⵉⴷ, ⵎⴰ ⵔⴰⴷ ⴰⴽ ⵏⵙⴽⵔ? » ⵉⵏⵏⴰ ⴰⵙⵏ ⴷ ⵓⵎⴽⵔⴰⵣ: - « ⵉⵖ ⵜⵏⵜ ⵓⵔ ⵛⵛⵉⵖ, ⵜⴽⴽⵙⵎ ⵉⵢⵉ ⴰⵅⵙ ⴰⴷ, ⵀⴰⵜⵉ ». ⵉⵎⵍ ⴰⵙⵏ ⵏⵉⵜ ⴰⵅⵙ ⵍⵍⵉ ⵢⵓⴹⵏ. ⵏⵏⴰⵏ ⴰⵙ ⴷ ⵉⵙⵔⴷⴰⵙⵏ ⵏ ⵓⴳⵍⵍⵉⴷ: - « ⵏⵜⵜⴰⵜ ⴰ ⵉⵍⵍⴰⵏ ». ⵙⵔⵙⵏ ⴰⵙ ⴷ ⵉⵍⵎⵎⴰ ⵜⵉⵎⵉⵥⵉⴹⵉⵏ ⴰⵔ ⵉⵛⵜⵜⴰ ⴰ ⵍⵍⵉⵖ ⵉⵊⵊⴰⵡⵏ, ⵉⵏⴽⵔ ⵏⵉⵜ ⵉⵏⵏⴰ ⴰⵙⵏ: - « ⵙⵙⵓⵔⴼⴰⵜ ⵉⵢⵉ, ⵓⵔ ⴰⴽⴽⵯ ⵙⵓⵍ ⵥⴹⴰⵕⵖ ⵉ ⵢⴰⵜ, ⵓⴹⵏⵖ ⴰⴷⵉⵙ ⵉⵏⵓ ». ⴰⵎⵣⵏ ⵜ ⵉⵍⵎⵎⴰ ⵉⵙⵔⴷⴰⵙⵏ ⵏ ⵓⴳⵍⵍⵉⴷ ⴽⵔⴼⵏ ⵜ, ⴰⵡⵉⵏ ⵜ ⴷⴰⵔ ⵓⵎⵙⴳⵏⴰⴼ ⵏ ⵜⵖⵎⴰⵙ, ⵉⴽⴽⵙ ⴰⵙ ⴷ ⴰⵅⵙ ⵍⵍⵉ ⵢⵓⴹⵏ, ⵍⵀⵓⵏ ⵉⵙⵔⴷⴰⵙⵏ ⴰⵔ ⴳⵉⵙ ⵟⵟⵚⵚⴰⵏ, ⵏⵏⴰⵏ ⴰⵙ: « ⵉⵙⴽⵔ ⴰⴽ ⵜⵜ ⵓⴷⵉⵙ ⵏⵏⴽ ⴰ ⴰⴱⴰⵀⵍⴰⵍ, ⵜⵛⵛⵉⴷ ⵜⴰⵎⵉⵎⵜ ⵎⴰⵛ ⵜⴼⵍⴷ ⵏⵏ ⴳⵉⵙ ⴰⵅⵙ ⵏⵏⴽ ». ⵉⵔⴰⵔ ⴰⵙⵏ ⴷ ⴰⵡⴰⵍ ⵉⵏⵏⴰ ⴰⵙⵏ: - « ⵓⵔ ⵉⵍⵍⵉ ⵎⴰⴷ ⵉⴳⴰⵏ ⴰⴱⴰⵀⵍⴰⵍ ⵉ ⴽⵯⵏⵏⵉ, ⴰⵛⴽⵓ ⵜⴽⴽⵉⵙⵎ ⵉⵢⵉ ⵍⴰⵥ ⵍⵍⵉ ⴳⵉⴳⵉ ⵉⵍⵍⴰⵏ, ⴷ ⵡⴰⵅⵙ ⵍⵍⵉ ⵓⴹⵏⵖ, ⵎⵏⵛⴽ ⴰⴷ ⴽⴰ ⵉⴽⴽⴰ ⴰⵔ ⵉⵢⵉ ⵉⵣⵣⵉⵡⵉⵣ, ⵜⴰⵏⵎⵎⵉⵔⵜ ⵏⵏⵓⵏ ⴱⴰⵀⵔⴰ ⵉⵔⵖⴰⵏ ». ⴰⵔ ⵉⵟⵟⵚⵚⴰ ⵓⵎⵙⴳⵏⴰⴼ ⵏ ⵜⵖⵎⴰⵙ ⴷ ⵎⴰⴷ ⴷⴰⵔⵙ ⵉⵍⵍⴰⵏ, ⴼⵜⵓⵏ ⵉⵙⵔⴷⴰⵙⵏ ⵏ ⵓⴳⵍⵍⵉⴷ, ⴰⴷⴷⵏ ⵉ ⵉⴳⵯⵉⵢⵢⴰ ⵏⵏⵙⵏ, ⵉⵍⴽⵎ ⵓⵎⴽⵔⴰⵣ ⵜⴰⵡⵓⵔⵉ ⵏⵏⵙ. ⴰⵖⵢⵓⵍ ⴷ ⵓⵙⵏⵓⵙ ⴷ ⵜⵎⴽⵉⵍⵜ ⵏ ⵜⵍⵅⵛⴰ. ⴳ ⵉⵎⵉⵔ ⵏ ⵜⴳⵔⵙⵜ, ⵉⴽⴽⴰ ⵜⵜ ⵉⵏⵏ ⴳ ⵡⵓⵙⵓⵏ ⵍⵍⵉ ⵎⵓ ⵜⵜⵉⵏⵉⵏ ⴰⵢⵜ ⵉⵎⵓⴷⴰⵔ, ⵉⴼⵜⴰ ⵢⴰⵏ ⵓⵖⵢⵓⵍ ⴰⴷ ⴷ ⵉⵛⵛ ⵉⵎⴽⵍⵉ ⴳ ⵜⵙⵉⵔⵎⵜ ⵍⵍⵉ ⵉⵍⵍⴰⵏ ⴳ ⵡⵓⵙⵓⵏ, ⵢⴰⴼ ⵏⵏ ⴳⵉⵙ ⵖⴰⵙ ⵢⴰⵜ ⵜⵎⴽⵉⵍⵜ ⵏ ⵜⵍⵅⵛⴰ. ⵉⵜⵜⵔ ⵓⵖⵢⵓⵍ ⵉ ⵉⵏⵙⵉ ⵍⵍⵉ ⵉⴳⴰⵏ ⴱⴰⴱ ⵏ ⵜⵙⵉⵔⵎⵜ ⴰⴷ ⴰⵙ ⴷ ⵉⴼⴽ ⵜⵉⵎⴽⵉⵍⵜ ⴰⵏⵏ ⵏ ⵜⵍⵅⵛⴰ, ⵉⴳⴰⵡⵔ ⴰⵔ ⵜⵜ ⵉⵛⵜⵜⴰ. ⵓⵔ ⵉⵎⵓⵟⵍ ⵎⴰⴷ ⵉⵣⵔⵉⵏ ⴰ ⵍⵍⵉⵖ ⴷ ⵏⵉⵜ ⵉⴽⵛⵎ ⵢⴰⵏ ⵓⵙⵏⵓⵙ ⵉⴳⴰⵏ ⴰⵎⵍⵍⴰⵥⵥⵓ, ⴰⵔ ⵉⵙⵉⴳⴳⵉⵍ ⵎⴰ ⵉⵛⵜⵜⴰ, ⵉⵜⵜⵔ ⵉ ⵉⵏⵙⵉ ⵎⴰⵏ ⴰⵏⴰⵡ ⵏ ⵜⵉⵔⴰⵎ ⴰⴷ ⴷⴰⵔⵙ ⵉⵍⵍⴰⵏ ⴰⵙⵙ ⴰⵏⵏ. ⵉⵏⵏⴰ ⴰⵙ ⵉⵏⵙⵉ: « ⵜⵎⵓⵟⵍⴷ ⵏⵏ ⴰ ⵎⴰⵙⵙ ⴰⵙⵏⵓⵙ, ⵓⵔ ⵙⵓⵍ ⴷⴰⵔⵉ ⵜⵖⴰⵎⴰ ⵃⵜⵜⴰ ⴽⵔⴰ ⵏ ⵜⵉⵔⵎⵜ, ⵀⴰ ⵏⵏ ⵜⵉⵔⵎⵜ ⵍⵍⵉ ⴰⴽⴽⵯ ⵉⴳⴳⵓⵔⴰⵏ, ⵜⴳⴰ ⵜⵜ ⵜⵎⴽⵉⵍⵜ ⴰⵏⵏ ⵏ ⵜⵍⵅⵛⴰ ⵍⵍⵉ ⵉⵛⵜⵜⴰ ⵓⵖⵢⵓⵍ ». ⵉⵙⵡⵉⵏⴳⵎ ⴱⴰⵀⵔⴰ ⵓⵙⵏⵓⵙ ⴷ ⵉⵅⴼ ⵏⵏⵙ, ⴰⵔ ⵜⵏⵜ ⵉⵜⵜⴰⵍ ⴰⵔ ⵜⵏⵜ ⵉⵙⵔⵓⵙ, ⵉⴷⴷⵓ ⵉⵍⵎⵎⴰ ⴷⴰⵔ ⵓⵖⵢⵓⵍ ⵢⵉⵏⵉ ⴰⵙ: « ⵉⴳ ⵉⵢⵉ ⵜⵙⵙⵓⵔⴼⴷ, ⵜⵜⵔⵖ ⴰⴽ ⴰ ⵎⴰⵙⵙ ⴰⵖⵢⵓⵍ, ⴰⴷ ⴷⵉⴷⵉ ⵜⴱⴹⵓⴷ ⵜⵉⵎⴽⵉⵍⵜ ⴰⴷ ⵏ ⵜⵍⵅⵛⴰ ⵍⵍⵉ ⵜⵛⵜⵜⴰⴷ, ⵀⴰ ⵏⵏ ⵓⵍⴰ ⵏⴽⴽⵉ ⵔⴰⴷ ⴷⵉⴽ ⴱⴹⵓⵖ ⴰⵜⵉⴳ ⵍⵍⵉ ⵙ ⵜⵜ ⵜⵙⵖⵉⴷ ». ⵉⵔⴰⵔ ⴰⵙ ⴷ ⵓⵖⵢⵓⵍ ⴰⵡⴰⵍ ⵉⵏⵏⴰ ⴰⵙ: « ⵙⵙⵓⵔⴼ ⵉⵢⵉ ⴰ ⴳⵯⵎⴰ, ⵀⴰ ⵏⵏ ⵜⵉⵎⴽⵉⵍⵜ ⴰⴷ, ⵓⵔ ⵜⵜ ⵙⵖⵉⵖ ⴱⵍⴰ ⴰⴷ ⵙ ⵜⵜ ⵛⵛⵖ ⵡⴰⵃⴷⵓⵢⵉ ». ⵢⵓⵔⵔⵉ ⴷ ⵉⵍⵎⵎⴰ ⵓⵙⵏⵓⵙ ⵙ ⵓⴷⵖⴰⵔ ⵏⵏⵙ, ⵢⵉⵏⵉ ⵏⵏ ⵉ ⵉⵏⵙⵉ ⴱⴰⴱ ⵏ ⵜⵙⵉⵔⵎⵜ: « ⴼⴽ ⵉⵢⵉ ⵖⴰⵙ ⴽⵔⴰ ⵏ ⵓⵖⵔⵓⵎ ⴷ ⵡⴰⵜⴰⵢ ⵎⴰⵙ ⴰ ⴽⵜⵜⵓⵔⵖ ⴰⴷⵉⵙ ⴰⴷ ». ⵉⵇⵇⴰⴹⴰ ⵓⴽⴰⵏ ⵓⵖⵢⵓⵍ ⵜⵉⵔⵎⵜ ⵏⵏⵙ, ⵙ ⴰⵙ ⴷ ⵏⵉⵜ ⵉⵏⵏⴰ ⵓⵙⵏⵓⵙ: - « ⵀⴰ ⵏⵏ ⵡⴰⵅⵅⴰ ⵓⵔ ⵜⵔⵉⴷ ⴰⴷ ⴷⵉⴷⵉ ⵜⴱⴹⵓⴷ ⵜⵉⵎⴽⵉⵍⵜ ⴰⵏⵏ ⵏ ⵜⵍⵅⵛⴰ, ⵀⴰ ⵏⵏ ⴷⵔⵉⵖ ⵜⵜ ⴷⵉⴽ, ⵖⴰⵙ ⴽⵉⵢⵉ ⵜⵎⵎⴹⵉⴷ ⵜⴰⵎⵉⵎⵜ ⵏⵏⵙ, ⵏⴽⴽⵉ ⴽⴹⵉⵖ ⵉ ⵡⴰⴹⵓ ⵏⵏⵙ ». ⵉⵔⴰⵔ ⴰⵙ ⴷ ⵓⵖⵢⵓⵍ: - « ⴰⵡⴰ ⵍⵍⵉⵖ ⵉⴳⴰ ⵍⵃⴰⵍ ⵖⵉⴽⴰ ⵏⵏ, ⵉⵇⵇⴰⵏ ⴽ ⵉⴷ ⵉⵍⵎⵎⴰ ⴰⴷ ⵉⵢⵉ ⵜⴼⴽⴷ ⴰⵣⴳⵏ ⵏ ⵡⴰⵜⵉⴳ ⵍⵍⵉ ⴼⴽⵉⵖ ⵉ ⵉⵏⵙⵉ ». ⵉⵔⴰⵔ ⴰⵙ ⴷ ⵓⵙⵏⵓⵙ: - « ⵀⴰ ⵏⵏ ⴰⵜⵉⴳ ⴰⵔ ⵜ ⵢⴰⴽⴽⴰ ⵡⴰⵏⵏⴰ ⵉⵣⵣⵔⵉⵏ ⵜⵉⵔⵎⵜ ⴷ ⵡⴰⴷⵉⵙ ⵏⵏⵙ ⵓⵔ ⴷ ⵡⴰⵏⵏⴰ ⴷ ⵉⵍⴽⵎ ⵡⴰⴹⵓ ⵙ ⵉⵏⵅⴰⵔⵏ ⵏⵏⵙ ». ⵉⴳⴳⴰⵎⵎⵉ ⵓⵖⵢⵓⵍ ⴷ ⵓⵙⵏⵓⵙ ⴰⴷ ⴷ ⵎⵛⴰⵛⴽⵉⵏ ⵅⴼ ⵢⴰⵏ ⵡⴰⵡⴰⵍ, ⴷⴷⵓⵏ ⴷⴰⵔ ⵉⵏⵙⵉ, ⵜⵜⵔⵏ ⴰⵙ ⴰⴷ ⵉⴱⴹⵓ ⴳⵔⴰⵜⵙⵏ. ⵢⵓⵛⴽⴰ ⴷ ⴷⴰⵔⵙⵏ ⵉⵏⵙⵉ ⵉⵙⴰⵇⵙⴰ ⴰⵖⵢⵓⵍ ⵢⵉⵏⵉ ⴰⵙ: - « ⵎⵛⵃⴰⵍ ⵏ ⵉⴷⵔⵉⵎⵏ ⴰⴷ ⵉⵢⵉ ⵜⴼⴽⵉⴷ ⴰ ⵍⵍⵉⵖ ⵜⵛⵛⵉⴷ ⵜⵉⵎⴽⵉⵍⵜ ⵏ ⵜⵍⵅⵛⴰ? ». ⵉⵔⴰⵔ ⴰⵙ ⴷ ⵓⵖⵢⵓⵍ: - « ⴼⴽⵉⵖ ⴰⴽ ⴰ ⵎⴰⵙⵙ ⵉⵏⵙⵉ 10 ⵏ ⵜⴰⵔⵔⵢⴰⵍⵉⵏ ». ⵉⴷⴷⵓ ⵉⵏⵙⵉ ⴷⴰⵔ ⵓⵙⵏⵓⵙ ⵉⵏⵏⴰ ⴰⵙ: - « ⵉⵙ ⴷⴰⵔⴽ ⵍⵍⴰⵏⵜ ⵢⴰⵏ 5 ⵏ ⵜⴰⵔⵔⵢⴰⵍⵉⵏ ⵎⵓⵏⵏⵉⵏ? ». ⵉⵔⴰⵔ ⴰⵙ ⴷ ⵓⵙⵏⵓⵙ: - « ⵉⵢⵉⵀ ⴰ ⵎⴰⵙⵙ ⵉⵏⵙⵉ, ⵍⵍⴰⵏⵜ ⴷⴰⵔⵉ ». ⵉⵏⵏⴰ ⴰⵙ ⵉⵏⵙⵉ: - « ⴰⵙⵉ ⴷ 5 ⵏ ⵜⴰⵔⵔⵢⴰⵍⵉⵏ ⵜⵕⵥⵎⴷ ⴰⵙⵏⵜ ⵉⴳⴳⵉ ⵏ ⵜⴷⴰⴱⵓⵜ ⴰⵔ ⴰⴽⵓⴷ ⵏⵏⴰ ⵙⴽⵔⵏⵜ ⵍⵃⵙⵙ ». ⵉⵏⵏⴰ ⵏⵉⵜ ⵉ ⵓⵖⵢⵓⵍ: - « ⵀⴰⵜ ⵉⵏⵏ ⵖⵉⵍⴰⴷ ⵉⴼⴽⴰ ⴰⴽ ⴰⵜⵉⴳ ⵏ ⴰⵢⵍⵍⵉ ⵎⵓ ⵉⴽⵯⴹⴰ ⵙ ⴰⵢⵍⵍⵉ ⵎⵓ ⵜⵙⵍⵍⴰⴷ ». ⵉⵙⴰⵡⵍ ⴷ ⵏⵉⵜ ⵢⴰⵏ ⴳ ⵉⵎⵓⴷⴰⵔ ⵍⵍⵉ ⴳⴰⵡⵔⵏⵉⵏ ⴳ ⵜⵙⵉⵔⵎⵜ ⵢⵉⵏⵉ ⴰⵙⵏ ⴷ: - « ⵣⵓⵏⴷ ⵎⴰⵏⵉ ⵜⵔⵉⴷ, ⵣⵓⵏⴷ ⵎⴰⵏⵉ ⴷ ⵜⴽⴽⵉⴷ, ⵜⴹⴰⵕⵄⴰ ⵊⴷⴷⴰ ⵅⴰⵍⵜⵉ ». ⵜⴰⴳⴷⵓⵔⵜ ⴷ ⵓⵅⵙⴰⵢ. ⵉⴽⴽⴰ ⵜⵜ ⵉⵏⵏ ⵢⴰⵏ ⵓⵔⴳⴰⵣ ⴳ ⵢⴰⵏ ⵡⵓⵙⵓⵏ ⴱⴰⵀⵔⴰ ⵢⴰⴳⴳⵓⴳⵏ ⵅⴼ ⵜⵎⴷⵉⵏⵜ, ⴰⵔ ⴰⵙ ⵜⵜⵉⵏⵉⵏ ⴱⵓ ⵜⴽⵔⴽⴰⵙ, ⴰⵔ ⴱⴰⵀⵔⴰ ⵉⵙⴽⵉⵔⴽⵉⵙ ⵅⴼ ⴰⵢⵜ ⵡⵓⵙⵓⵏ. ⵉⴽⴽⴰ ⴷ ⵢⴰⵏ ⵡⴰⵙⵙ ⵜⴰⵎⴷⵉⵏⵜ, ⵉⴳⴰⵡⵔ ⴰⵔ ⵉⵜⵜⴰⵍⵙ ⵉ ⴽⵔⴰ ⵏ ⵉⵎⵣⴷⴰⵖⵏ ⵏ ⵡⵓⵙⵓⵏ, ⵎⴰⴷ ⵉⵥⵕⴰ ⴳ ⵜⵎⴷⵉⵏⵜ ⴰⵏⵏ. ⵉⵏⵏⴰ ⴰⵙⵏ: - « ⴰⵔ ⴼⵜⵜⵓⵖ ⴳ ⵜⵎⴷⵉⵏⵜ, ⵥⵕⵖ ⴳⵉⵙ ⵢⴰⵏ ⵓⵅⵙⴰⵢ ⴱⴰⵀⵔⴰ ⵎⵇⵇⵓⵔⵏ, ⵓⵔ ⵊⵊⵓ ⴷ ⵏⴽⴽⵉⵏ ⴰⴷ ⵉⵥⵕⴰⵏ ⴰⵅⵙⴰⵢ ⵣⵓⵏⴷ ⵖⵡⴰⵏⵏ ⴳ ⵜⵓⴷⵔⵜ ⵉⵏⵓ, ⴰⵛⴽⵓ ⵉⵎⵇⵇⵓⵔ ⴰ ⵍⵍⵉⵖ ⵉⵥⴹⴰⵕ ⴰⴷ ⵉⴷⵍ ⵙ ⵓⵎⴰⵍⵓ ⵏⵏⵙ ⴽⵕⴰⴹⵜ ⵜⵉⵎⴰⴹ ⵏ ⵉⵔⴳⴰⵣⵏ ⵙⵙⵓⴷⴰⵏⵉⵏ ⵅⴼ ⵉⵙⴰⵏ ⵏⵏⵙⵏ ». ⵉⵏⵏⴰ ⴰⵙ ⴷ ⵏⵉⵜ ⵢⴰⵏ ⴳ ⵉⵔⴳⴰⵣⵏ ⵍⵍⵉ ⴰⵙ ⵙⵙⴼⵍⵉⴷⵏⵉⵏ: - « ⵓⵔ ⴰⴽⴽⵯ ⴱⴰⵀⵔⴰ ⵉⵎⵇⵇⵓⵔ ⴰ ⴱⵓ ⵜⴽⵔⴽⴰⵙ, ⴰⵛⴽⵓ ⵓⵔ ⴰⴽⴽⵯ ⵉⵣⵔⵉ ⵎⴰ ⵉⴳⴳⵓⵜⵏ ⵎⴰⵙ ⵥⵕⵉⵖ ⵙⵏⴰⵜ ⵜⵎⴰⴹ ⵏ ⵉⵔⴳⴰⵣⵏ ⴰⵔ ⵜⵜⵄⴷⴰⵍⵏ ⵢⴰⵜ ⵜⴳⴷⵓⵔⵜ ⴳ ⵢⴰⵏ ⵓⵙⴰⵢⵙ ⵎⵇⵇⵓⵔⵏ ⴳ ⵜⵎⴷⵉⵏⵜ, ⵢⴰⵜⵜⵓⵢ ⵓⵔⴳⴰⵣ ⵅⴼ ⵡⴰⵢⵢⴰⴹ ⴰ ⵍⵍⵉⵖ ⴰ ⵓⵔ ⵉⵙⵙⴼⵍⵉⴷ ⵢⴰⵏ ⴳⵉⵙⵏ ⵉ ⵡⴰⵢⵢⴰⴹ ⵉⵖ ⴰ ⵉⴽⴽⴰⵜ ⵙ ⵓⴼⴹⵉⵚ ⴰⴼⴰⴷ ⴰⴷ ⵉⵄⴷⵍ ⵜⴰⵙⴳⴰ ⵍⵍⵉ ⴰⵙ ⵉⵚⴰⵃⴰⵏ ⴳ ⵜⴳⴷⵓⵔⵜ ». ⵉⴳⴳⴰⵎⵎⵉ ⵙⵓⵍ ⴱⵓ ⵜⴽⵔⴽⴰⵙ ⵎⴰⴷ ⵉⵜⵜⵉⵏⵉ, ⵉⵙⵇⵙⴰ ⵏⵉⵜ ⴰⵔⴳⴰⵣ ⴰⵏⵏ, ⵉⵏⵏⴰ ⴰⵙ: - « ⵎⴰ ⵎⵓ ⵣⴰ ⵔⴰⵏ ⴰⴳⴷⵓⵔ ⴰⵏⵏ? » ⵉⵔⴰⵔ ⴰⵙ ⴷ ⵓⵔⴳⴰⵣ ⴰⵏⵏ, ⵉⵏⵏⴰ ⴰⵙ ⴷ: - « ⵔⴰⵏ ⵜ ⴰⴼⴰⴷ ⴰⴷ ⴳⵉⵙ ⵙⵙⵏⵡⴰⵏ ⴰⵅⵙⴰⵢ ⵍⵍⵉ ⵅⴼ ⴰⵖ ⵜⵙⴰⵡⵍⴷ ⵢⴰⵏ ⵉⵎⵉⴽ ». ⵉⵏⵙⵉ ⴷ ⵜⴰⵔⵔⵢⴰⵍⵜ ⵏ ⵓⴱⴰⵖⵓⵖ. ⵉⴽⴽⴰ ⵜⵜ ⵉⵏⵏ ⴳ ⵡⵓⵙⵓⵏ ⵍⵍⵉ ⵎⵓ ⵜⵜⵉⵏⵉⵏ ⴰⵢⵜ ⵉⵎⵓⴷⴰⵔ, ⵢⴰⵏ ⵉⵏⵙⵉ ⴰⵔ ⴰⵙ ⵜⵜⵉⵏⵉⵏ « ⵕⴹⵍ ⵉⵢⵉ », ⴹⴼⴰⵕⵏ ⴰⵙ ⴰⴽⴽⵯ ⵉⵎⵣⴷⴰⵖⵏ ⵏ ⵡⵓⵙⵓⵏ ⵉⵇⴰⵕⵉⴹⵏ, ⴰⵔ ⵉⵕⵟⵟⵍ ⴷⴰⵔ ⴰⵢⵜ ⵡⵓⵙⵓⵏ, ⴰⵍⵍⵉⵖ ⴰⵙ ⵍⴰⵃ ⴷⴰⵔ ⵎⵉⵜ ⴰⵖ ⵔⴰⴷ ⵙⵓⵍ ⵉⵜⵜⴰⵎⵥ ⴰⵎⵢⴰ. ⴰⴽⵓⴷ ⵏⵏⴰ ⴷ ⴼⵍⵍⴰⵙ ⵎⵓⵏⵏ ⵉⵕⵟⵟⴰⵍⵏ, ⵉⴳⴳⴰⵎⵎⵉ ⵙⵓⵍ ⴰⴷ ⵉⵎⵎⴰⵍⴰ ⵓⴷⵎ ⵏⵏⵙ ⵉ ⵉⵎⵣⴷⴰⵖⵏ ⵏ ⵡⵓⵙⵓⵏ, ⴰⵛⴽⵓ ⴰⴷ ⴽⴰ ⵉⵣⵔⵉ ⴳ ⵎⴰⵏⵉ ⵙ ⵉⵖ ⵜ ⵢⵓⵎⵥ ⴽⵔⴰ ⴳ ⵡⵉⵍⵍⵉ ⴰⵙ ⵟⵟⴼⴰⵕⵏⵉⵏ ⵉⵇⴰⵕⵉⴹⵏ. ⵉⴳⴰⵡⵔ ⵉⵏⵙⵉ ⴷ ⵉⵅⴼ ⵏⵏⵙ, ⴰⵔ ⵉⵙⵡⵉⵏⴳⵉⵎ ⵎⴰ ⵔⴰⴷ ⵉⵙⴽⴰⵔ, ⵉⵙ ⵜⵜ ⵓⴽⴰⵏ ⵢⵓⴼⴰ, ⵉⵙⴽⵔ ⵏⵉⵜ ⵜⵉⵡⴰⵍⵍⵉⵏ ⵏ ⵜⵃⵃⵕⴰⵢⵎⵉⵜ. ⵉⵏⵏⴰ ⴰⵙ ⵉⵅⴼ ⵏⵏⵙ ⴰⴷ ⵉⵙⴽⵔ ⵎⴰⵙ ⵉⴳⴰ ⴰⵎⴰⴹⵓⵏ, ⵉⴳⴰⵡⵔ ⴳ ⵜⴳⵎⵎⵉ ⵏⵏⵙ, ⴰⴷ ⵓⵔ ⵉⵥⵕ ⵢⴰⵏ ⵓⵍⴰ ⵙⵉⵏ. ⵉⵡⵉⵏ ⴷ ⵉⵎⵣⴷⴰⵖⵏ ⵏ ⵡⵓⵙⵓⵏ ⵉⵏⵖⵎⵉⵙⵏ ⵎⴰⵙ ⵢⵓⴹⵏ ⵉⵏⵙⵉ, ⴷⴷⵓⵏ ⴰⴽⴽⵯ ⴷⴰⵔⵙ ⴰⴼⴰⴷ ⴰⴷ ⵏⵏ ⵙⵔⵙ ⴰⴳⴳⵯⵉⵏ, ⴷ ⴰⴷ ⵥⵕⵉⵏ ⵎⴰⴷ ⵜ ⵢⴰⵖⵏ, ⵢⴰⴽ ⵓⵔ ⵜⵀⵔⵛ ⵜⵎⴰⴹⵓⵏⵜ ⵏⵏⵙ. ⴽⵛⵎⵏ ⵉⵎⵣⴷⴰⵖⵏ ⵏ ⵡⵓⵙⵓⵏ ⴷⴰⵔ ⵉⵏⵙⵉ, ⴰⴼⵏ ⵜ ⵉⵏⵏ ⴰⵔ ⵉⵏⴷⴷⵔ, ⴰⵔ ⵉⴽⴽⴰⵜ ⵙ ⵉⴹⴰⵕⵕⵏ ⴷ ⵉⴼⴰⵙⵙⵏ, ⴰⵔ ⵉⵙⵎⵓⵎⵎⵓⵢ ⵅⴼ ⴽⵔⴰ ⵏⵏ ⴷⴰⵔⵙ ⵢⵓⵛⴽⴰⵏ. ⵉⵙⴽⵔ ⵜⵜ ⵉⵏⵙⵉ ⴳ ⵉⵎⵣⴷⴰⵖⵏ ⵏ ⵡⵓⵙⵓⵏ, ⵡⴰⵏⵏⴰ ⵏⵏ ⵓⴽⴰⵏ ⴷⴰⵔⵙ ⵉⴽⵛⵎⵏ ⵉⵥⵕ ⵜ ⴳ ⵡⴰⴷⴷⴰⴷ ⴰⵏⵏ, ⴰⵔ ⴳⵉⵙ ⵉⵜⵜⵖⴰⵎⴰ, ⵜⵙⵔⵉ ⴼⵍⵍⴰⵙ ⵜⴰⵙⴰ ⵏⵏⵙ. ⵉⵙⴽⵔ ⵉⵏⵙⵉ ⵜⵉⵡⴰⵍⵍⵉⵏ ⵏ ⴱⴰⵢⵎⵎⵓⵜ, ⵖⴰⵍⵏ ⵉⵎⵣⴷⴰⵖⵏ ⵉⵙ ⵔⴰⴷ ⴰⴽⴽⵯ ⵉⵎⵎⵜ, ⵏⴽⵔⵏ ⵉⵍⵎⵎⴰ ⵙⵙⵓⵔⴼⵏ ⴰⵙ ⴰⴽⴽⵯ ⴳ ⵎⴰⴷ ⴰⵙ ⵟⵟⴼⴰⵕⵏ ⵢⴰⵏ ⵜⴰⵎⴰ ⵏ ⵡⴰⵢⵢⴰ. ⵉⵏⵏⴰ ⴱⴰⴱ ⵏ ⵓⵣⵔⴳ: - « ⵉⴳⵍⵍⵉⵏ, ⵜⴽⴽⴰ ⵏⵏ ⴷⴰⵔⵙ ⵜⵎⴰⴹⵓⵏⵜ, ⵏⴽⴽⵉ ⴼⵍⵖ ⴰⵙ ⴰⵢⵍⵍⵉ ⴰⵙ ⵟⵟⴼⴰⵕⵖ, ⵙⵙⵓⵔⴼⵖ ⴰⵙ ⴳⵉⵙ ». ⵉⵏⵏⴰ ⴱⵓ ⵓⵖⵖⵓ: - « ⴰⵢⵢ ⴽⴰⴷ ⵉⵙⵍⵍⴰⵡ, ⵉⵣⴳⵣⴰⵡ ⴽⵓⵍⵍⵓ ⵓⴷⵎ ⵏⵏⵙ, ⴰⵡⴷ ⵏⴽⴽⵉ ⵙⵙⵓⵔⴼⵖ ⴰⵙ ». ⵙ ⵖⵉⴽⴰ ⵏⵏ, ⵉⵎⵉⴽ ⵙ ⵉⵎⵉⴽ, ⵙⵙⵓⵔⴼⵏ ⴰⵙ ⴰⴽⴽⵯ ⴰⵢⵜ ⵡⵓⵙⵓⵏ ⴳ ⵉⵕⵟⵟⴰⵍⵏ ⵍⵍⵉ ⴰⵙ ⵟⵟⴼⴰⵕⵏ, ⴰⵎⵔ ⴰⴱⴰⵖⵓⵖ ⵍⵍⵉ ⵓⴽⴰⵏ ⵉⵜⵜⵉⵏⵉⵏ: - « ⵎⵇⴰⵔ ⵉⵀⵔⵛ ⵉⵏⵙⵉ, ⵎⴰⵛⵛ ⵟⵟⴼⴰⵕⵖ ⴰⵙ ⵢⴰⵜ ⵜⴰⵔⵔⵢⴰⵍⵜ, ⵉⵇⵇⴰⵏ ⵜ ⵉⴷ ⴰⴷ ⵉⵢⵉ ⵜⵜ ⵉⵔⴰⵔ, ⵀⴰ ⵏⵏ ⵏⴽⴽⵉ ⵓⵔ ⴰⵙ ⵙⵙⵓⵔⴼⵖ ⴰⵔ ⴷⴰⵔ ⵕⴱⴱⵉ ». ⴰⵔ ⴷⵉⵙ ⵜⵜⵥⵉⵏ ⵉⵎⵣⴷⴰⵖⵏ, ⵜⵜⵔⵏ ⴰⵙ, ⴰⴷ ⴰⵙ ⵉⵙⵙⵓⵔⴼ ⴳ ⵜⴰⵔⵔⵢⴰⵍⵜ ⵍⵍⵉ ⴰⵙ ⵉⵟⵟⴼⴰⵕ, ⴰⵛⴽⵓ ⵉⴳⵍⵍⵉⵏ ⵜⵍⵍⴰ ⴳⵉⵙ ⵜⵎⵜⵜⴰⵏⵜ, ⵎⴰⵛⵛ ⴰⴱⴰⵖⵓⵖ ⵓⵔ ⴷ ⵉⴳⴳⵯⵉⵣ ⴳ ⵡⴰⵡⴰⵍ ⵏⵏⵙ ⵉⵏⵏⴰ ⴰⵙⵏ: - « ⵏⴽⴽⵉ ⵢⴰⵏ ⴰⴷ ⴷⴰⵔⵉ ⵉⴳⴰ ⵉⵖ ⵢⵓⴹⵏ ⴷ ⵉⵖ ⵓⵔ ⵢⵓⴹⵏ, ⵟⵟⴼⴰⵕⵖ ⴰⵙ ⵜⴰⵔⵔⵢⴰⵍⵜ, ⵉⵇⵇⴰⵏ ⵜ ⵉⴷ ⴰⴷ ⵉⵢⵉ ⵜⵜ ⵉⵔⴰⵔ ». ⵍⵍⵉⴳ ⵉⵙⵙⵏ ⵓⵎⴰⴹⵓⵏ ⵏ ⵜⴽⵔⴽⴰⵙ ⵎⴰⵙ ⵔⴰⴷ ⴷ ⵓⵔ ⵉⴳⴳⵯⵉⵣ ⵓⴱⴰⵖⵓⵖ ⴳ ⵡⴰⵡⴰⵍ ⵏⵏⵙ, ⵉⵙⴽⵔ ⵏⵉⵜ ⵉⵙ ⵉⵎⵎⵓⵜ, ⴳⵏ ⵜ ⴳ ⵍⵎⵉⵙⴰⵏ ⴰⵙⵉⵏ ⵜ ⵙ ⵜⵎⵣⴳⵉⴷⴰ ⵏ ⵡⵓⵙⵓⵏ ⴰⵔ ⴰⵙⴽⴽⴰ ⴰⴼⴰⴷ ⴰⴷ ⴼⵍⵍⴰⵙ ⵥⵥⴰⵍⵏ. ⵍⵍⵉⵖ ⴹⵕⵏⵜ ⵜⵉⵍⵍⴰⵙ, ⴷⴷⴰⵏ ⵉⵎⵣⴷⴰⵖⵏ ⴰⴷ ⴳⵏⵏ ⴰⵎⵔ ⴰⴱⴰⵖⵓⵖ, ⵏⵜⵜⴰ ⵉⴼⵔⴽ ⵉⵙ ⵖⵉⵏⵏ ⵉⵍⵍⴰ ⴽⵔⴰ, ⵉⴽⵛⵎ ⵙ ⵜⵎⵣⴳⵉⴷⴰ ⵉⵃⴹⵓ ⵏⵏ ⴳ ⵢⴰⵜ ⵜⵖⵎⵔⵜ, ⵉⴹⵓⴼ ⵉⵏⵙⵉ ⵍⵍⵉ ⵉⴳⴰⵏ ⴰⵎⵜⵜⵉⵏ ⵏ ⵜⴽⵔⴽⴰⵙ. ⴳ ⵢⵉⴹ ⴽⵛⵎⵏ ⵏⵏ ⵙⵉⵏ ⴷ ⵎⵔⴰⵡ ⵏ ⵓⵎⴰⴽⴰⵔ ⵙ ⵜⵎⵣⴳⵉⴷⴰ ⴰⴼⴰⴷ ⴰⴷ ⴱⴹⵓⵏ ⴰⵢⵍⵍⵉ ⴷ ⵓⴽⵔⵏ. ⵎⵇⴰⵔ ⴳⴰⵏ ⵙⵉⵏ ⴷ ⵎⵔⴰⵡ ⵉⵏⵏⴰ ⴰⵙⵏ ⵓⵎⵖⴰⵔ ⵏⵏⵙⵏ ⴰⴷ ⴱⴹⵓⵏ ⴰⵢⵍⵍⵉ ⴷ ⵓⴽⵔⵏ ⵅⴼ ⴽⵕⴰⴹⵜ ⴷ ⵎⵔⴰⵡ ⵏ ⵜⴳⵓⴷⴰⵢ ⵏ ⵜⴰⵔⵔⵢⴰⵍⵉⵏ ⵏ ⵡⵓⵔⵖ. ⵍⵍⵉⵖ ⵙⴰⵍⴰⵏ ⵜⴰⵟⵟⵓⴹⵜ ⵉⵏⵏⴰ ⴰⵙⵏ ⵓⵎⵖⴰⵔ ⵏⵏⵙⵏ: - « ⵜⴰⴳⵓⴷⵉⵜ ⴰⴷ ⵍⵍⵉ ⴷ ⵉⵖⴰⵎⴰⵏ ⵔⴰⴷ ⵜⴳ ⵜⵉⵏ ⵡⴰⵏⵏⴰ ⵉⵥⴹⴰⵕⵏ ⴰⴷ ⵉⴳⵯⵏ ⵜⴰⵎⴰ ⵏ ⵓⵎⵜⵜⵉⵏ ⴰⴷ, ⴰⵔ ⴽⵉⵖ ⴷ ⵜⴱⴱⵓⵇⵇⵉ ⵜⴰⴼⵓⴽⵜ ». ⵉⵏⴽⵔ ⴷ ⵏⵉⵜ ⵡⴰⵍⵍⵉ ⴳⵉⵙⵏ ⵉⵣⵄⵎⵏ ⵉⴷⴷⵓ ⴷⴰⵔ ⵓⵎⵜⵜⵉⵏ ⴰⴷ ⵉⴳⵯⵏ ⵜⴰⵎⴰ ⵏⵏⵙ. ⵍⵍⵉⵖ ⵉⵙⵃⵙⵙⴰ ⵉⵏⵙⵉ ⵉⵙ ⵉⴳⵯⵏ ⴽⵔⴰ ⵜⴰⵎⴰ ⵏⵏⵙ, ⵉⵏⴽⵔ ⴷ ⵏⵉⵜ ⵉⴱⴷⴷ ⵉⵇⵇⵙ ⵉ ⵜⵖⵉⵢⵉⵜ, ⵢⴰⵍⵍ ⵉⴼⴰⵙⵙⵏ ⵣⵓⵏⴷ ⵢⴰⵇⵇⵔⴰ ⵉ ⴽⵔⴰ, ⴰⵔ ⵉⵜⵜⵉⵏⵉ: - « ⴼⴼⵖⴰⴷ ⴷ ⴰ ⵉⵎⵜⵜⵉⵏⵏ, ⴼⴼⵖⴰⴷ ⴷ ⴰ ⵉⵎⵜⵜⵉⵏⵏ ». ⵉⴼⴼⴰⵖ ⴷ ⵏⵉⵜ ⵓⴱⴰⵖⵓⵖ ⴳ ⵜⵖⵎⵔⵜ ⵍⵍⵉ ⴳ ⵉⵃⴱⴰ ⴰⴷ ⴰⵙ ⵢⴰⵡⵙ, ⵜⵇⵇⵔⴱⵍ ⵜⵎⵣⴳⵉⴷⴰ ⵙ ⵜⵖⵉⵢⵉⵜ, ⵢⴰⵍⵍ ⴰⵡⴰⵍ ⵏⵏⵙ ⵖⴷ ⵏⵜⵜⴰ ⴰⵔ ⵉⵜⵜⵉⵏⵉ: - « ⵀⴰⵢⵢⴰⵖ ⴰⴽⴽⵯ ⵏⵓⵛⴽⴰ ⴷ ⵢⴰⵏ ⵜⴰⵎⴰ ⵏ ⵡⴰⵢⵢⴰ ». ⴽⵚⵓⴹⵏ ⵉⵎⴰⴽⴰⵔⵏ ⵜⴰⵎⵥ ⵜⵏ ⵜⵥⵎⵉⵜ, ⵔⵡⵍⵏ ⵉⵍⵎⵎⴰ, ⴽⵓ ⵢⴰⵏ ⵎⴰⵙ ⵜ ⵉⵡⵉⵏ ⵉⴹⴰⵕⵕⵏ ⵏⵏⵙ, ⴰⵔ ⵜⵜⴰⵣⵣⴰⵍⵏ ⵓⵔ ⴱⴷⴷⵏ ⴰ ⵍⵍⵉⵖ ⵏⵏ ⵎⵎⴰⴳⴳⴰⵔⵏ ⴳ ⵜⴰⴳⴰⵏⵜ. ⵍⵍⵉⵖ ⵍⴽⵎⵏ ⵜⴰⴳⴰⵏⵜ ⴽⵯⵜⵉⵏ ⴷ ⵜⴰⵔⵔⵢⴰⵍⵉⵏ ⵏ ⵡⵓⵔⵖ ⵍⵍⵉ ⵏⵏ ⴼⵍⵏ ⴳ ⵜⵎⵣⴳⵉⴷⴰ, ⵉⵙⴰⵡⵍ ⵓⵎⵖⴰⵔ ⵏⵏⵙⵏ ⵙ ⵢⴰⵏ ⴳⵉⵙⵏ, ⵉⵏⵏⴰ ⴰⵙ: - « ⵓⵔⵔⵉ ⵙ ⵜⵎⵣⴳⵉⴷⴰ ⴰⵡⵉ ⴰⵖ ⴷ ⵉⵏⵖⵎⵉⵙⵏ ⵅⴼ ⵎⴰⴷ ⵖⵉⵏⵏ ⵉⵊⵕⴰⵏ ». ⴳ ⵜⵉⵣⵉ ⴰⵏⵏ ⴰⵔ ⵓⴽⴰⵏ ⵢⴰⵟⵟⵓ ⵓⴱⴰⵖⵓⵖ ⴷ ⵉⵏⵙⵉ ⵜⴰⵔⵔⵢⴰⵍⵉⵏ ⵏ ⵡⵓⵔⵖ ⵍⵍⵉ ⴼⵍⵏ ⵉⵎⴰⴽⴰⵔⵏ ⵍⵍⵉ ⵔⵡⵍⵏⵉⵏ. ⵍⵍⵉⵖ ⵙⴰⵍⴰⵏ ⵜⴰⵟⵟⵓⴹⵜ, ⵓⵔ ⵉⵜⵜⵓ ⵓⴱⴰⵖⵓⵖ ⵜⴰⵔⵔⵢⴰⵍⵜ ⵏⵏⵙ ⵍⵍⵉ ⵉⵟⵟⴼⴰⵕ ⵉ ⵉⵏⵙⵉ, ⵢⵉⵏⵉ ⴰⵙ: - « ⵖⵉⵍⴰⴷ ⵔⴰⴷ ⵉⵢⵉ ⵜⴼⴽⴷ ⵜⴰⵔⵔⵢⴰⵍⵜ ⵍⵍⵉ ⵢⴰⴽ ⵟⵟⴼⴰⵕⵖ ». ⵜⵉⵣⵉ ⴰⴷ ⵏⵉⵜ ⴰⵖ ⴷ ⵉⵍⴽⵎ ⵓⵎⴰⴽⴰⵔ ⵜⵉⵎⵣⴳⵉⴷⴰ, ⵉⵙⵙⴼⵍⴷ ⵉ ⵡⴰⵡⴰⵍ ⵏ ⵓⴱⴰⵖⵓⵖ, ⴰⵔ ⵏⵉⵜ ⵉⵜⵜⴰⵣⵣⴰⵍ ⵙ ⵜⴰⴳⴰⵏⵜ ⵉⵏⵏⴰ ⵉ ⵉⵎⴷⴷⵓⴽⴽⴰⵍ ⵏⵏⵙ: - « ⵀⴰ ⵏⵏ ⵓⵔ ⴰⵙ ⵏⵓⴼⵉ ⴰⴷ ⵏⵓⵔⵔⵉ ⴰⴼⴰⴷ ⴰⴷ ⴷ ⵏⵔⴰⵔ ⵜⴰⵔⵔⵢⴰⵍⵉⵏ ⵏ ⵡⵓⵔⵖ, ⴰⵛⴽⵓ ⴳⴳⵓⵜⵏ ⵉⵎⵜⵜⵉⵏⵏ ⴳ ⵜⵎⵣⴳⵉⴷⴰ, ⴰ ⵍⵍⵉⵖ ⴰⵙⵏ ⵜⵚⴰⵃⴰ ⵖⴰⵙ ⵢⴰⵜ ⵜⴰⵔⵔⵢⴰⵍⵜ ⵉ ⴽⵓ ⵢⴰⵏ ⴳⵉⵙⵏ ». ⴽⵕⴰⴹ ⵉⵎⵄⴳⴰⵣⵏ. ⴰⵔ ⵜⵜⵉⵏⵉⵏ ⵎⴰⵙ ⵜⵜ ⵉⵏⵏ ⵉⴽⴽⴰ ⵢⴰⵏ ⵓⵔⴳⴰⵣ ⴷⴰⵔⵙ ⴽⵕⴰⴹ ⵜⴰⵔⵡⴰ ⴳⴰⵏⵉⵏ ⴱⴰⵀⵔⴰ ⵉⵎⵄⴳⴰⵣⵏ. ⴳ ⵢⴰⵏ ⵡⴰⵙⵙ ⵏ ⵓⵙⵙⴰⵏ ⵏ ⵕⴱⴱⵉ, ⵉⴹⵕ ⵓⵔⴳⴰⵣ ⵍⵍⵉ ⵙ ⵜⵎⴰⴹⵓⵏⵜ, ⵢⴰⵣⵏ ⵉⵍⵎⵎⴰ ⵙ ⵓⵏⵣⵣⴰⵔⴼⵓ ⴰⴷ ⵜ ⵉⴳ ⴷ ⵉⵏⵉⴳⵉ ⵅⴼ ⴰⵢⵍⵍⵉ ⵔⴰⴷ ⵢⵉⵏⵉ. ⵍⵍⵉⵖ ⴷ ⵢⵓⵛⴽⴰ ⵉⵏⵉⴳⵉ ⴰⴷ, ⵉⵏⵏⴰ ⴰⵙ ⵓⵎⴰⵔⴰⵡ: - « ⵀⴰ ⵏⵏ ⴰ ⵎⴰⵙⵙ ⵓⵔ ⴷⴰⵔⵉ ⴽⵔⴰ ⵏ ⵡⴰⵢⴷⴰ, ⵖⴰⵙ ⵢⴰⵏ ⵓⵖⵢⵓⵍ, ⵉⵔⵉⵖ ⴰⴷ ⵉⴳ ⵡⵉⵏ ⵢⴰⵏ ⴳ ⵜⴰⵔⵡⴰ ⵉⵏⵓ ⵍⵍⵉ ⴱⴰⵀⵔⴰ ⴳⵉⵙⵏ ⵉⴳⴰⵏ ⴰⵎⵄⴳⴰⵣ ». ⴹⴰⵕⴰⵜ ⵏ ⵎⴰⵢⴰⴷ, ⵉⵎⵎⵓⵜ ⵙⵓⵍ ⵓⵎⴰⵔⴰⵡ, ⵎⴰⵛⵛ ⴰⵡⴷ ⵢⴰⵏ ⴳ ⵜⴰⵔⵡⴰ ⵏⵏⵙ ⵓⵔ ⵉⴼⵜⵉ ⴷⴰⵔ ⵓⵏⵣⵣⴰⵔⴼⵓ, ⴰⴼⴰⴷ ⴰⴷ ⵉⵥⵕ ⵎⴰⵏⵡⴰ ⴳⵉⵙⵏ ⴰ ⵎⵓ ⵔⴰ ⵉⵚⵉⵃⵉ ⵓⵖⵢⵓⵍ ⵍⵍⵉ ⴷ ⵉⴼⵍ ⴱⴰⴱⴰⵜⵙⵏ. ⵢⵉⵡⵉ ⴷ ⵓⵏⵣⵣⴰⵔⴼⵓ ⵉⵏⵖⵎⵉⵙⵏ ⵎⴰⵙ ⵉⵎⵎⵓⵜ ⵓⵎⴰⵔⴰⵡ, ⵣⵔⵉⵏ ⵎⵏⵏⴰⵡ ⵓⵙⵙⴰⵏ ⵅⴼ ⵜⵎⵜⵜⴰⵏⵜ ⵏ ⵓⵎⴰⵔⴰⵡ, ⵎⴰⵛⵛ ⴰⵡⴷ ⵢⴰⵏ ⴳ ⵜⴰⵔⵡⴰ ⵏⵏⵙ ⵓⵔ ⴷ ⴷⴰⵔⵙ ⵢⵓⵛⴽⵉ ⴰⴷ ⵜ ⵉⵙⴰⵇⵇⵙⴰ ⵅⴼ ⵍⵓⵚⵉⵢⵜ ⵏ ⵉⴳⵍⵍⵉⵏ ⵏ ⴱⴰⴱⴰⵙ ⴰⴽⵓⴷ ⵍⵍⵉ ⵙⵓⵍ ⵉⴷⴷⵔ. ⵢⴰⵣⵏ ⵉⵍⵎⵎⴰ ⵙⵔⵙⵏ, ⵍⵍⵉⵖ ⴷ ⴰⴽⴽⵯ ⵓⵛⴽⴰⵏ, ⵉⵏⵏⴰ ⴰⵙⵏ ⵓⵏⵣⵣⴰⵔⴼⵓ: - « ⵜⵙⵙⵏⵎ ⵉⵙ ⵉⵢⵉ ⵉⴳⴰ ⴱⴰⴱⴰⵜⵓⵏ ⴷ ⵉⵏⵉⴳⵉ ⵅⴼ ⵢⴰⵜ ⵍⵓⵚⵉⵢⵜ ⵓⵔⵜⴰ ⵉⵎⵎⵓⵜ, ⵉⵙ ⴷ ⵓⵔ ⵜⵔⵉⵎ ⴰⴷ ⵜⵙⵙⵏⵎ ⵎⴰⴷ ⴰⵡⵏ ⴷ ⵉⴼⵍ ⴱⴰⴱⴰⵜⵓⵏ? ⵉⴼⴰ ⴰⵙⵏ ⵉⵏⵖⵎⵉⵙⵏ ⵏ ⵍⵓⵚⵉⵢⵜ ⵏ ⵉⴳⵍⵍⵉⵏ ⵏ ⴱⴰⴱⴰⵜⵙⵏ, ⵢⵉⵏⵉ ⴰⵙⵏ: - « ⵖⵉⵍⴰⴷ ⵉⵇⵇⴰⵏ ⴷ ⴰⴷ ⵙⵙⵏⵖ ⵎⴰⵏⵡⴰ ⴳⵉⴳⵓⵏ ⴰ ⴱⴰⵀⵔⴰ ⵉⴳⴰⵏ ⴰⵎⵄⴳⴰⵣ, ⴰⴼⴰⴷ ⴰⴷ ⴰⵙ ⵉⵚⵉⵃⵉ ⵓⵖⵢⵓⵍ ⵍⵍⵉ ⴷ ⵉⴼⵍ ⴱⴰⴱⴰⵜⵓⵏ? ». ⵉⵏⵏⴰ ⵏⵏ ⵉ ⴳⵯⵎⴰⵜⵙⵏ ⵎⵇⵇⵓⵔⵏ: - « ⵉⵣⵡⵉⵔ ⴽⵉⵢⵉⵏ ⵜⵉⵏⵉⴷ ⵉⵢⵉ ⴷ ⵜⵉⵎⵉⵜⴰⵔ ⵏ ⵍⵄⴳⵣ ⵏⵏⴽ ». ⵉⵔⴰⵔ ⴰⵙ ⴷ ⵓⵎⵇⵔⴰⵏ: - « ⵓⵔ ⴳⵉⴳⵉ ⵎⴰⴷ ⵉⵙⴰⵡⴰⵍⵏ ». ⵉⵔⴰⵔ ⴰⵙ ⴷ ⵓⵏⵣⵣⴰⵔⴼⵓ: - « ⵙⴰⵡⵍ ⵏⵖ ⴽ ⵉⵏⵏ ⵇⵇⵏⵖ ». ⵉⵔⴰⵔ ⴰⵙ ⴷ ⵓⵎⵇⵇⵔⴰⵏ: - « ⵢⴰⵏ ⵡⴰⵙⵙ ⵜⴹⵕ ⵉⵢⵉ ⵏⵏ ⵢⴰⵜ ⵜⵉⵔⴳⵉⵜ ⵉⵇⵇⴷⵏ ⴳ ⵓⴷⵓⴽⵓ ⵉⵏⵓ, ⵎⵇⵇⴰⵔ ⵉⵢⵉ ⵜⵊⴷⴷⵔ, ⴳⴳⴰⵎⵎⵉⵖ ⴰⴷ ⴽⵏⵓⵖ ⴰⴷ ⵙ ⵜⵜ ⵉⴷ ⴽⴽⵉⵙⵖ, ⵢⵉⵡⵉ ⴷ ⵕⴱⴱⵉ ⵥⵕⴰⵏ ⵉⵢⵉ ⵉⵎⴷⴷⵓⴽⴽⴰⵍ ⵉⵏⵓ, ⵙⵙⵏⵏ ⵉⵙ ⵔⴰⴷ ⵜⵜ ⵉⴷ ⵓⵔ ⴰⵙⵉⵖ, ⴰⵙⵉⵏ ⵜⵜ ⵉⴷ ⵉⵍⵎⵎⴰ ⵏⵜⵜⵏⵉ ». ⵉⵔⴰⵔ ⴰⵙ ⴷ ⵓⵏⵣⵣⴰⵔⴼⵓ ⵉⵏⵏⴰ ⴰⵙ: - « ⴰⵎⵄⴳⴰⵣ ⵜⴳⵉⴷ ⵜ, ⵓⵔ ⴳⵉⵙ ⵜⵍⵍⵉ ⵜⵓⵔⴷⴰ! ⵎⴰⵍⴰ ⴳⵉⵖ ⵏⴽⴽⵉ, ⴽⵓ ⵓⵊⵊⵉⵖ ⴽ ⴰⵔ ⵖⵉⵏⵏ ⵜⵊⴷⴷⵔⴷ, ⴰⴼⴰⴷ ⴰⴷ ⵥⵕⵖ ⵎⵛⵜⴰ ⴰ ⵔⴰⴷ ⵜⴽⴽ ⵜⵔⴳⵉⵜ ⴰⵏⵏ ⴳ ⵓⴷⵓⴽⵓ ⵏⵏⴽ ». ⵢⵉⵏⵉ ⵉⵍⵎⵎⴰ ⵓⵏⵣⵣⴰⵔⴼⵓ ⵉ ⴳⵯⵎⴰⵜⵙⵏ ⵢⴰⴹⵏ: - « ⵀⴰ ⵏⵏ ⵜⴰⵡⴰⵍⴰ ⵏⵏⴽ ⴰⵢⴰ, ⵎⴰ ⵔⴰⴷ ⴰⵖ ⵜⵉⵏⵉⴷ ⴰⵡⴷ ⴽⵉⵢⵉ? » ⵉⵔⴰⵔ ⴰⵙ ⴷ ⵉⵍⵎⵎⴰ ⵉⵏⵏⴰ ⴰⵙ: - « ⵉⵙ ⴷ ⵔⴰⴷ ⵉⵢⵉ ⵏⵏ ⵜⵇⵇⵏⴷ ⴰⵡⴷ ⵏⴽⴽⵉⵏ ⵉⵖ ⵓⵔ ⵙⴰⵡⵍⵖ? » ⵉⵔⴰⵔ ⴰⵙ ⴷ ⵓⵏⵣⵣⴰⵔⴼⵓ ⵉⵏⵏⴰ ⴰⵙ: - « ⵎⴰⵢⴰ ⵏⵏ ⵓⵔ ⴳⵉⵙ ⵜⵍⵍⴰ ⵜⵓⵔⴷⴰ, ⵉⵇⵇⴰⵏ ⴽ ⵉⴷ ⵉⵖ ⵓⵔ ⵜⵙⴰⵡⵍⵜ » ⵉⵔⴰⵔ ⴰⵙ ⴷ ⵉⵍⵎⵎⴰ ⵉⵏⵏⴰ ⴰⵙ: - « ⴹⵕⵖ ⵏⵏ ⵢⴰⵏ ⵡⴰⵙⵙ ⴳ ⵉⵍⵍ, ⵎⵇⴰⵔ ⵙⵙⵏⵖ ⴰⴷ ⵛⵛⴼⵖ ⵎⴰⵛⵛ ⵓⵔ ⴳⵉⴳⵉ ⵎⴰ ⵉⵜⵜⵎⵓⵙⵙⵓⵏ, ⵉⵙ ⴷ ⴽⴰ ⵢⵉⵡⵉ ⵕⴱⴱⵉ ⵉⵣⵔⵉ ⵜⴰⵎⴰ ⵉⵏⵓ ⵢⴰⵏ ⵓⵖⵔⵔⴰⴱⵓ ⵏ ⵜⴳⵯⵎⵔⵜ ⴰⵙⵉⵏ ⵉⵢⵉ ⴷ ⵉⵏⴳⵯⵎⴰⵔⵏ ⵉⵎⵉⴽⴽ ⵓⵔ ⵏⴳⴹⵖ » ⵉⵔⴰⵔ ⴰⵙ ⴷ ⵓⵏⵣⵣⴰⵔⴼⵓ ⵉⵏⵏⴰ ⴰⵙ: - « ⵜⴹⴰⵕⵄⴰ ⵊⴷⴷⴰ ⵅⴰⵍⵜⵉ, ⵎⴰⵍⴰ ⴳⵉⵖ ⵏⴽⴽⵉ, ⴽⵓ ⵓⵊⵊⵉⵖ ⴽ ⵉⵏⵏ ⴳ ⵉⵍⵍ ⴰⴼⴰⴷ ⴰ ⵜⵙⴽⵔⴷ ⴽⵔⴰ ⵉ ⵉⵅⴼ ⵏⵏⴽ ». ⵉⵏⵏⴰ ⵓⵏⵣⵣⴰⵔⴼⵓ ⵉ ⴳⵯⵎⴰⵜⵙⵏ ⴰⵎⵥⵢⴰⵏ: - « ⵀⴰ ⵏⵏ ⵜⴰⵡⴰⵍⴰ ⵏⵏⴽ ⴰⵢⴰ ⴷ, ⴰⴷ ⵏⵥⵕ ⵎⴰ ⵔⴰⴷ ⴰⵖ ⵜⵉⵏⵉⴷ ⵅⴼ ⵍⵄⴳⵣ ⵏⵏⴽ ⵓⵍⴰ ⴽⵉⵢⵉ ». ⵉⵔⴰⵔ ⴰⵙ ⴷ ⵓⵎⵥⵢⴰⵏ: - « ⵡⴰ ⵎⴰⵙⵙ ⴰⵏⵣⵣⴰⵔⴼⵓ, ⵖⴰⵙ ⵇⵇⵏ ⵉⵢⵉ ⵏⵏ, ⵜⴰⵡⵉⴷ ⴰⵖⵢⵓⵍ ⵏ ⴱⴰⴱⴰ, ⵀⴰ ⵏⵏ ⵓⵔ ⴳⵉⴳⵉ ⵎⴰ ⵉⵙⴰⵡⴰⵍⵏ » ⴰⴽⵓⴷ ⴰⵏⵏ ⴰ ⵉⵏⵏⴰ ⵓⵏⵣⵣⴰⵔⴼⵓ: - « ⵀⴰ ⵏⵏ ⴰⵖⵢⵓⵍ ⴽⵉⵢⵉ ⴰⵔ ⴰⴷ ⵜ ⵢⴰⵡⵉ, ⴰⵛⴽⵓ ⴽⵉⵢⵉ ⴰ ⴱⴰⵀⵔⴰ ⴳⵉⵙⵏ ⵉⴳⴰⵏ ⴰⵎⵄⴳⴰⵣ ». ⵜⵓⴹⴼⵉⵜ ⴷ ⵓⴱⴰⵏⴹⵕⵉⵡ. ⵉⴽⴽⴰ ⵜⵜ ⵉⵏⵏ ⴳ ⵢⴰⵏ ⵡⵓⵙⵓⵏ ⴰⵔ ⴰⵙ ⵜⵜⵉⵏⵉⵏ ⵓⵙⵓⵏ ⵏ ⴰⵢⵜ ⵓⴱⵅⵅⵓⵢ, ⵢⴰⵏ ⵓⴱⴰⵏⴹⵕⵉⵡ ⵉⴳⴰⵏ ⴰⵀⵡⴰⵡⵉ, ⴰⵔ ⵉⴽⴽⴰⵜ ⵔⵔⵉⴱⴰⴱ ⴽⵔⴰ ⵉⴳⴰⵏ ⴰⵣⵎⵣ, ⵙⵙⵏⵏ ⵜ ⴰⴽⴽⵯ ⵉⴱⵅⵅⵓⵢⵏ ⵏ ⵡⵓⵙⵓⵏ ⵎⴰⵙ ⵓⵔ ⵉⵟⵟⵉⴼ ⴽⵔⴰ ⵏ ⵜⵡⵓⵔⵉ ⴱⵍⴰ ⴰⵎⴰⵔⴳ ⴷ ⵔⵔⵉⴱⴰⴱ. ⵉⴽⵛⵎ ⴷ ⵉⵎⵉⵔ ⵏ ⵓⵎⵏⵣⵓ, ⵉⵡⵉⵏ ⵜⵜ ⴰⴽⴽⵯ ⵉⵎⵣⴷⴰⵖⵏ ⵏ ⵡⵓⵙⵓⵏ ⵏ ⴰⵢⵜ ⵓⴱⵅⵅⵓⵢ ⴳ ⵜⵡⵓⵔⵉ ⵏⵏⵙⵏ, ⴽⵓ ⵢⴰⵏ ⵉⴳⴳⵯⵉⵣ ⵙ ⵜⴱⵃⵉⵔⵜ ⵏⵏⵙ, ⴰⵔ ⵜⵜ ⵉⴽⴽⵔⵣ, ⴰⵎⵎⴰ ⴰⴱⴰⵏⴹⵕⵉⵡ ⴱⵓ ⵍⵀⴰⵡⴰ, ⵀⴰ ⵏⵏ ⵉⵙ ⴰ ⴽⴰ ⴼⵍⵍⴰⵙⵏ ⵉⵜⵜⴽⴽⴰ, ⴰⵔ ⵉⵜⵜⵉⵔⵉⵔ, ⴰⵔ ⵉⴽⴽⴰⵜ ⵔⵔⵉⴱⴰⴱ ⵏⵏⵙ, ⵜⴰⵎⴷⵢⴰⵣⵜ ⵜⴹⵓⴼ ⵜⴰⵢⵢⴰ, ⵓⵔ ⵊⵊⵓ ⴰⵙ ⵍⴰⵃ ⵎⴰ ⵙ ⴰ ⵉⵜⵜⵉⵔⵉⵔ, ⴳⵉⴳⴰⵏ ⴰⴷ ⴰⵙ ⵉⵏⵏⴰⵏ ⴰⵡⵉ ⵜⵜ ⴳ ⵜⵡⵓⵔⵉ ⵏⵏⴽ, ⵀⴰ ⵏⵏ ⵉⵎⵉⵔ ⵏ ⵜⴳⵔⵙⵜ ⵉⴽⴽⴰ ⴷ ⴰⵖⴰⵔⴰⵙ, ⵙⴽⵔ ⵎⴰ ⵅⴼ ⴰ ⵜⵜⵓⵔⵔⵉⴷ, ⵀⴰ ⵏⵏ ⵜⵉⵎⴷⵢⴰⵣⵉⵏ ⵓⵔ ⴰ ⴽⵛⵛⵎⵏⵜ ⴷ ⵉⵎⵉ, ⵉⵙ ⴰ ⴷ ⴳⵉⵙ ⵜⴼⴼⴰⵖⵏⵜ. ⵎⴰⵛⵛ ⴰⴱⴰⵏⴹⵕⵉⵡ ⴱⵓ ⵍⵀⴰⵡⴰ ⵓⵔ ⵜ ⴰⴽⴽⵯ ⵉⵀⵓⵍ ⵎⴰⵢⴰ ⵏⵏ, ⵉⴷⴷⴰ ⵙ ⵜⴱⵃⵉⵔⵜ ⵏ ⵜⵓⴹⴼⵉⵜ, ⵢⴰⴼ ⵜⵜ ⵉⵏⵏ ⵜⴱⵉⴽⴽⵙ, ⵜⴳⴰ ⵏⵏ ⵜⵓⴳⴳⴰⵙ ⵏⵏⵙ, ⴰⵔ ⵜⴽⴽⵔⵣ ⴰⴽⴰⵍ ⵏⵏⵙ, ⵜⴰⴷⴷⵓⵎ ⴽⵓⵍⵍⵓ ⵙ ⵜⵉⴷⵉ, ⵜⵉⵎⵍⵓⵍ ⵙ ⵜⴽⴹⵕⵓⵕⵜ ⵍⵍⵉ ⵉⵙⵙⵏⴽⴰⵔ ⵓⵡⵍⵍⵓ ⵉⵖ ⵉⴽⵛⵎ ⴳ ⵡⴰⴽⴰⵍ. ⴰⵔ ⴳⵉⵙ ⵉⴹⴹⵚⵚⴰ ⴱⵓ ⵍⵀⴰⵡⴰ, ⴰⵔ ⵉⵜⵜⵉⵔⵉⵔ ⵢⵓⵜ ⵔⵔⵉⴱⴰⴱ ⵏⵏⵙ, ⵉⵏⵏⴰ ⴰⵙ: - « ⵡⴰ ⵜⵓⴹⴼⵉⵜ, ⵀⴰ ⵏⵏ ⵍⴰⵔⵣⴰⵇ ⵔⵔⵉⴱⴰⴱ ⴰⵖ ⵍⵍⴰⵏⵉ ». ⵜⵓⵜ ⵜⵓⴹⴼⵉⵜ ⵙ ⵓⵡⵍⵍⵓ ⵏⵏⵙ, ⵜⵏⵏⴰ ⴰⵙ ⴷ: - « ⵡⴰ ⴰⴱⴰⵏⴹⵕⵉⵡ, ⵀⴰ ⵏⵏ ⵍⴰⵔⵣⴰⵇ ⴷⴷⵓ ⵏ ⵓⴹⴰⵕ ⴰⵖ ⵍⵍⴰⵏⵉ ». ⵢⵓⵜ ⴷⴰⵖ ⵔⵔⵉⴱⴰⴱ ⵉⵔⴰⵔ ⴰⵙ ⴷ: - « ⵉⵙⴽⵔ ⵕⴱⴱⵉ ⵜⴰⵎⵎⴰⵔⴰ ⵉⵙⴽⵔ ⴰⵎⴰⵣⵣⴰⵍⵉ ». ⵜⵓⵜ ⴷⴰⵖ ⵙ ⵓⵡⵍⵍⵓ ⵏⵏⵙ, ⵜⵔⴰⵔ ⴰⵙ ⴷ: - « ⴰⵢⵍⵍⵉ ⵉⴳⵯⵏ ⵓⵎⴽⵙⴰ ⴽⴰ ⵔⴰ ⴷ ⵙⵓⵍ ⵉⵜⵜⴰⵣⵣⴰⵍⵉ ». ⵢⵓⵜ ⴷⴰⵖ ⵔⵔⵉⴱⴰⴱ, ⵉⵏⵏⴰ ⴰⵙ ⴷ: - « ⴰⵎⴰⵔⴳ ⵉⴳⴰ ⵜⵓⴷⵔⵜ ⵉⴼⵓⵍⴽⵉⵏ ⵉⵖ ⴰⵙ ⵜⵙⵙⵏⵜⵉ ». ⵜⵓⵜ ⴷⴰⵖ ⵙ ⵓⵡⵍⵍⵓ ⵜⵔⴰⵔ ⴰⵙ ⴷ: - « ⴰⴷ ⴽ ⵓⵔ ⵉⵙⵙⴼⵕⵃ ⵓⴹⴰⴹ ⵏⵏⴽ ⵉⵖ ⵉⵍⵍⴰ ⴳ ⵜⴰⵎⵎⵏⵜⵉ ». ⵢⵓⵜ ⴷⴰⵖ ⵔⵔⵉⴱⴰⴱ ⵉⵏⵏⴰ ⴰⵙ ⴷ: - « ⵀⴰ ⵏⵏ ⵎⴰ ⵉⵣⵔⴱⵏ ⵉⴳⴰ ⵜ ⵓⵎⵜⵜⵉⵏⵉ ». ⵜⵓⵜ ⵙ ⵓⵡⵍⵍⵓ ⵏⵏⵙ ⵜⵏⵏⴰ ⴰⵙ ⴷ: - « ⵢⴰⵏ ⵉⵔⴰⵏ ⵜⵉⴷ ⵎⵎⵉⵎⵏⵉⵏ, ⵉⵚⴱⵕ ⵉ ⵜⵉⴷ ⵕⵥⵉⴳⵏⵉⵏⵉ ». ⵢⵓⵜ ⵔⵔⵉⴱⴰⴱ ⵉⵏⵏⴰ ⴰⵙ ⴷ: - « ⴰⵎⴰⵔⴳ ⵉⵕⵄⵉ ⴷ ⵉⴷⴰⵎⵎⵏ ⵓⵔ ⵏⵓⴼⵉ ⴰⴷ ⵜ ⵉⵏⵏ ⵏⵔⴰⵔⵉ ». ⵜⵓⵜ ⵙ ⵓⵡⵍⵍⵓ ⵏⵏⵙ, ⵜⵔⴰⵔ ⴰⵙ ⴷ: - « ⵀⴰ ⵏⵏ ⵜⵉⵎⵉⵍⵍⴰ ⵓⵔ ⴰ ⵜⵜⴽⴰⴱⴰⵕ ⵅⴼ ⵓⵏⵔⴰⵔⵉ ». ⵢⵓⵜ ⵔⵔⵉⴱⴰⴱ ⵏⵏⵙ, ⵉⵏⵏⴰ ⴰⵙ ⴷ: - « ⵜⵓⴷⵔⵜ ⴰⴷ ⵜⴳⴰ ⴰⵙⵔⴳⵍ ⵉⴳ ⴰⵙ ⵓⵎⴰⵔⴳ ⴰⵙⴰⵔⵓ ». ⵜⵓⵜ ⵙ ⵓⵡⵍⵍⵓ ⵏⵏⵙ, ⵜⵏⵏⴰ ⴰⵙ ⴷ: - « ⵉⵇⵇⴰⵏ ⴷ ⵓⵏⴳⴰⵥ ⵢⴰⵏ ⵉⵔⴰⵏ ⴰⴷ ⵢⴰⵔⵓ ». ⵉⴼⵍ ⵜⵜ ⵉⵍⵎⵎⴰ ⵓⴱⴰⵏⴹⵕⵉⵡ ⵉⵎⵓⵏ ⴷ ⵉⴱⵃⵉⵔⵏ ⴰⵔ ⵢⴰⵟⵟⵓ ⵜⵉⵎⴷⵢⴰⵣⵉⵏ ⵅⴼ ⵉⵎⴰⵣⵣⴰⵍⵏ ⴷ ⵉⵎⵣⴷⴰⵖⵏ ⵏ ⵡⵓⵙⵓⵏ. ⵣⵔⵉⵏ ⵓⵙⵙⴰⵏ, ⵢⴰⵏ ⴹⴰⵕⴰⵜ ⵏ ⵡⴰⵢⵢⴰⴹ, ⵉⵣⵣⵔⵉ ⵜⵏ ⴰⴽⴽⵯ ⵓⴱⴰⵏⴹⵕⵉⵡ ⴳ ⵓⵎⴰⵔⴳ ⴷ ⵓⵃⵡⴰⵛ, ⵓⵔ ⴰⴽⴽⵯ ⵉⵃⵉⵢⵢⵍ ⵉ ⵉⵎⵉⵔ ⵏ ⵜⴳⵔⵙⵜ, ⵓⵔ ⴳⵉⵙ ⵏⵜ ⵉⵟⵟⵉⴼ ⵜⴰⵎⴷⴷⵓⵔⵜ ⵎⴰ ⵅⴼ ⴰ ⵉⵜⵜⵓⵔⵔⵉ. ⴽⵛⵎⵏ ⴷ ⵓⵙⵙⴰⵏ ⵏ ⵜⴳⵔⵙⵜ, ⵢⵉⵍⵉ ⴽⵔⴰ ⵏ ⵓⵚⵎⵎⵉⴹ ⴰⵔ ⵉⵣⴳⴳⵔ ⵉⵅⵙⴰⵏ, ⴰⵔ ⵉⵙⵔⴳⵉⴳⵉ ⵜⵉⵖⵎⴰⵙ, ⴰⵔ ⵉⵙⴱⵉⴷⴷⴰⴷ ⵉⴷⴰⵎⵎⵏ ⴳ ⵉⵥⵓⵕⴰⵏ, ⵉⵖⴰⵎⴰ ⴷ ⵓⴱⴰⵏⴹⵕⵉⵡ ⵣⵓⵏ ⴳⵉⵙ ⵉⵍⵍⴰ ⵙⴰⵡⵔⴰⵖ, ⵉⴳⴳⴰⵎⵎⵉ ⴰⴷ ⴰⴽⴽⵯ ⵙⵓⵍ ⵉⵙⴰⵡⴰⵍ. ⵉⵜⵜⵓ ⵓⴱⴰⵏⴹⵕⵉⵡ ⴰⵎⴰⵔⴳ ⴷ ⵓⵃⵡⴰⵛ, ⴰⵛⴽⵓ ⵉⵏⵖⴰ ⵜ ⵍⴰⵥ ⴷ ⵓⵚⵎⵎⵉⴹ, ⵉⵙⴷⵓⵇⵇⵔ ⵏⵏ ⵙ ⵜⵓⴹⴼⵉⵜ ⴰⴷ ⴰⵙ ⵜⴼ ⵉⵎⵉⴽ ⵎⴰⴷ ⵉⵛⵜⵜⴰ, ⵜⴼⴼⴰⵖ ⴷ ⵙⵔⵙ ⵜⵓⴹⴼⵉⵜ, ⵓⵔ ⴼⵍⵍⴰⵙ ⵍⵍⴰⵏⵜ ⵜⵎⵉⵜⴰⵔ ⵏ ⵓⵚⵎⵎⵉⴹ ⵓⵍⴰ ⵍⴰⵥ, ⴰⵔ ⵣⵣⵉⴳⵉⵣⵏ ⵉⴷⴰⵎⵎⵏ ⴳ ⵡⵓⴷⵎ ⵏⵏⵙ ⵣⵓⵏⴷ ⵜⴰⵎⵉⵟⴰⵛⵜ, ⵜⵏⵏⴰ ⴰⵙ ⴷ ⵏⵉⵜ ⵉⵍⵎⵎⴰ: - « ⵎⴰⴷ ⵜⵔⵉⴷ ⴰ ⴱⵓ ⵍⵀⴰⵡⴰ? ». ⵢⵓⴷⴷ ⵉ ⵓⴳⴰⵢⵢⵓ ⵏⵏⵙ, ⵉⵏⵏⴰ ⴰⵙ ⴷ: - « ⵔⵉⵖ ⵖⴰⵙ ⴽⵔⴰ ⵎⴰⴷ ⵛⵜⵜⴰⵖ ⴷ ⵎⴰ ⵙⴰ ⵃⴱⴱⵓⵖ ⵙⴳ ⵓⵚⵎⵎⵉⴹ ». ⵜⵔⴰⵔ ⴰⵙ ⴷ ⴰⵡⴰⵍ, ⵜⵏⵏⴰ ⴰⵙ: - « ⵎⴰⵅⵅ ⵓⵔ ⴽ ⵢⵓⴷⴰ ⵓⵎⴰⵔⴳ ⴷ ⵓⵃⵡⴰⵛ? ». ⵉⵔⴰⵔ ⴰⵙ ⴷ, ⵉⵏⵏⴰ ⴰⵙ: - « ⵔⵉⵖ ⵖⴰⵙ ⵉⵎⵉⴽ ⵎⴰⴷ ⵛⵜⵜⴰⵖ ⴷ ⴽⵔⴰ ⵏ ⵓⴼⴰⴳⴳⵓ ⵎⵥⵥⵉⵏ ⵎⴰ ⵙ ⴰ ⵃⴱⴱⵓⵖ, ⵉⵏⵖⴰ ⵉⵢⵉ ⵍⴰⵥ ⴷ ⵓⵚⵎⵎⵉⴹ ». ⵜⵏⵏⴰ ⴰⵙ ⴷ: - « ⴰⵢⵍⵍⵉ ⵉⴳⵯⵏ ⵓⵎⴽⵙⴰ ⵉⵇⵇⴰⵏ ⴷ ⴰⴷ ⵜ ⵙⵓⵍ ⵉⵜⵜⴰⵣⵣⴰⵍ, ⵏⴽⴽⵉ ⴳⵉⵖ ⵖⴰⵙ ⵢⴰⵜ ⴳ ⵉⴷ ⵎⵎⵓ ⵜⵎⵎⴰⵔⴰ, ⴰⵡⴰ ⵖⵉⵍⴰⴷ ⵔⴰⵔ ⴰⵙ ⵜⵊⵔⵔⵉⴷ ⵉ ⵓⵎⴰⵔⴳ ⵏⵏⴽ ⴷ ⵓⵃⵡⴰⵛ ⵏⵏⴽ, ⵉⵎⵎⴰ ⵏⴽⴽⵉ, ⵀⴰ ⵏⵏ ⵓⵔ ⵉⵢⵉ ⴷ ⵙⵉⴽ ⵢⴰⵖ, ⵙⵉⵔ ⵓⵜ ⵜⴰⴽⵔⵔⴰⵢⵜ ⵉⵖ ⵜⵔⵉⴷ ⵎⴰⴷ ⵜⵛⵜⵜⴰⴷ ». ⵜⵇⵇⵏ ⴷ ⴼⵍⵍⴰⵙ ⵜⵉⴼⵍⵓⵜ, ⵜⴼⵍ ⵜ ⴳ ⵓⵚⵎⵎⵉⴹ. ⵉⵖⴰⵎⴰ ⴷ ⵓⴱⴰⵏⴹⵕⵉⵡ ⴳ ⵜⴰⵙⵓⴽⵜ, ⴰⵔ ⵉⵣⵣⵉⴳⵉⵣ ⴰⵔ ⵉⵜⵜⵉⵏⵉ ⵉ ⵉⵅⴼ ⵏⵏⵙ: - « ⵜⵖⵥⴰⵏⴷ ⴰ ⵜⵓⴹⴼⵉⵜ, ⵢⴰⵏ ⵉⵔⴰⵏ ⵜⵉⴷ ⵎⵎⵉⵎⵏⵉⵏ ⴰⴷ ⵉⵚⴱⵕ ⵉ ⵜⵉⴷ ⵕⵥⵉⴳⵏⵉⵏ ». |
